Jamal syor Tengku Zafrul jadi ‘poster boy’ BN Selangor

Menteri Kewangan Tengku Datuk Seri Zafrul Tengku Abdul Aziz yang belum memutuskan sama ada akan bertanding atau tidak pada Pilihan Raya Umum Ke-15 (PRU-15) akan datang dicadangkan menjadi ‘poster boy’ Barisan Nasional (BN) Selangor.

Cadangan itu dibuat UMNO Bahagian Sungai Besar setelah desas-desus mengatakan Tengku Zafrul sedang mengintai sama ada kerusi Parlimen Sungai Besar atau Kuala Selangor pada PRU-15 nanti.

Ketua UMNO bahagian itu Datuk Seri Jamal Md Yunos berkata Tengku Zafrul adalah antara nama pemimpin yang disebut-sebut untuk bertanding dan sudah turun padang beberapa kali menyantuni rakyat di Kuala Selangor.

“Jika kehadiran anak kelahiran Kuala Selangor itu boleh diterima baik Pengerusi UMNO Selangor (Tan Sri Noh Omar), apa salahnya beliau dijadikan ‘poster boy’ BN Selangor pada PRU-15 akan datang,” katanya dalam kenyataan, hari ini.

Kawasan Parlimen Sungai Besar kini diwakili Timbalan Menteri Pembangunan Usahawan dan Koperasi Muslimin Yahaya daripada Bersatu/Perikatan Nasional (PN), manakala Kuala Selangor, Datuk Seri Dr Dzulkefly Ahmad (AMANAH).

8 Jun lalu, Tengku Zafrul berkata beliau tidak memikirkan isu politik, termasuk khabar angin akan bertanding di kerusi Parlimen Kuala Selangor kerana tumpuannya sekarang adalah terhadap usaha pemulihan ekonomi negara.

“Sekarang ini masih lagi pada tugas di MOF (Kementerian Kewangan), tidak ada memikirkan isu politik. Isu yang sedang dihadapi (sekarang) dalam pemulihan negara dan fokus kepada tugas kita,” katanya.

Sebelum ini, media melaporkan pemilihan Kuala Selangor sebagai “daerah angkat” Kementerian Kewangan dan kekerapan turun ke kawasan itu menjadi petanda bahawa Tengku Zafrul akan bertanding di kawasan itu pada PRU-15.

Mengulas lanjut, Jamal yakin Tengku Zafrul yang mempunyai latar belakang korporat dan perbankan mampu membela kebajikan rakyat, tatkala UMNO kini memerlukan lebih ramai pemimpin muda, berkaliber dan diyakini serta mampu menawarkan perubahan luar biasa di Selangor.

Menurutnya formula sama boleh diguna pakai BN dalam PRU-15 dengan mengetengahkan calon muda, baharu dan sesuai dengan kehendak semasa.

“Masyarakat hari ini mula kembali memberi kepercayaan kepada BN yang menawarkan manifesto mampu dilaksanakan, iaitu kestabilan politik dalam pentadbiran kerajaan.

“Tambahan pula, pelaksanaan pendaftaran secara automatik pemilih berusia 18 tahun yang berkuat kuasa 15 Disember lalu membuktikan pengundi muda juga memberi sokongan luar biasa hingga memenangkan BN di Melaka dan Johor.

“Langkah ini boleh digunakan di negeri-negeri lain terutama Selangor dalam usaha BN untuk merampas semula negeri maju ini daripada Pakatan Harapan yang mentadbir sejak tiga penggal lalu,” katanya.


Najib batal saman terhadap kerajaan, bekas AG defendan tunggal

Bekas Perdana Menteri Datuk Seri Najib Razak yang kini dipenjara kerana kesalahan berkaitan SRC International, menarik balik saman pendakwaan salah terhadap kerajaan Persekutuan, tetapi tidak buat bekas Peguam Negara (AG) Tan Sri Tommy Thomas sebagai defendan tunggal.

Perkara itu dimaklumkan oleh peguam, Datuk Firoz Hussein Ahmad Jamaluddin yang mewakili Najib, pada pendengaran permohonan Thomas untuk membatalkan saman terbabit di hadapan Hakim Mahkamah Tinggi, Datuk Ahmad Bache.

“(Tuntutan terhadap) defendan kedua telah dihentikan,” kata Firoz dipetik sebagai berkata.

Tuntutan saman sama yang difailkan Najib terhadap Tommy yang didakwa menyalahgunakan kuasa dengan mendakwanya secara salah melalui pertuduhan jenayah, masih kekal.

Ketika ditanya oleh Ahmad mengenai kesan penarikan balik saman berkenaan terhadap kerajaan, peguam, Alan Gomez yang mewakili Thomas, berkata walaupun kerajaan bukan lagi pihak kepada saman itu, ia masih disifatkan bertanggungjawab secara vikarius (bertanggungjawab secara wakil).

Memetik BH beliau bagaimanapun berkata terpulang kepada plaintif untuk menarik balik tuntutan samannya terhadap mana-mana pihak.

Najib memfailkan saman itu pada 22 Oktober tahun lalu bagi menuntut ganti rugi RM1.9 juta, kerana mendakwa Thomas serta kerajaan menyalahgunakan kuasa dengan mengemukakan pertuduhan terhadapnya dalam beberapa kes, termasuk penyelewengan dana 1MDB.

Najib mendakwa, pertuduhan terhadapnya adalah sebahagian daripada perbuatan yang sudah dirancang lebih awal oleh Thomas selaras dengan rancangan kerajaan Pakatan Harapan (PH) ketika itu.

Bekas Perdana Menteri itu mendakwa pada 2015, Thomas berjumpa Tun Dr Mahathir Mohamad bagi membincangkan kesalahan serta salah urus yang didakwa dilakukan pada dana 1MDB, dan menasihati Dr Mahathir supaya mengambil tindakan sivil serta jenayah terhadapnya (Najib) berhubung pembabitan dalam syarikat pelaburan strategik negara itu.

Najib dengan itu menuntut perisytiharan bahawa Thomas melakukan salah laku dalam jawatan awam, dan menuntut ganti rugi lebih RM1.9 juta, termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya.

Pendengaran permohonan Thomas untuk membatalkan saman Najib itu bersambung petang ini.


Mangsa banjir di Melaka turun, air enam sungai lebihi tahap waspada

Jumlah mangsa banjir di dua daerah di Melaka turun lagi kepada 146 orang daripada 41 keluarga pagi ini (29 Oktober 2022), berbanding 170 orang membabitkan 50 keluarga setakat jam 4 petang semalam.

Semalam, seramai 250 orang daripada 66 keluarga terpaksa dipindahkan pada jam 8 pagi setelah banjir memasuki kediaman mereka.

Sekretariat Jawatankuasa Pengurusan Bencana Negeri Melaka dalam satu kenyataan berkata pusat pemindahan sementara (PPS) Balai Raya Kampung Tanjong Rimau Luar di Alor Gajah juga turut ditutup pada jam 10 malam tadi.

“Sebanyak 46 mangsa daripada 20 keluarga ditempatkan di dua PPS di Alor Gajah di Balai Raya Kampung Gadek dan Sekolah Menengah Kebangsaan (SMK) Seri Pengkalan manakala 100 mangsa daripada 21 keluarga ditempatkan di Sekolah Kebangsaan (SK) Krubong di Melaka Tengah setakat 8 pagi ini,” menurut kenyataan itu.

Antara kawasan terjejas banjir di Alor Gajah adalah Kampung Gadek, Pengkalan, Kampung Panchor, Kampung Beringin dan Kampung Pulau manakala di Melaka Tengah membabitkan Kampung Lanjut Manis dan Kampung Tanah Merah.

Sementara itu, Jabatan Pengairan dan Saliran (JPS) melaporkan paras air di enam sungai utama di Melaka mencatat bacaan melebihi tahap waspada, amaran dan bahaya, sehingga jam 9 pagi ini.

Sungai Melaka di Melaka Pindah, Alor Gajah berada pada paras melebihi bahaya apabila mencatat bacaan 11.99 meter (m), berbanding 10.00m paras normal.

Tiga sungai pula mencatat tahap amaran iaitu Sungai Kesang di Telok Timba, Jasin, yang merekodkan 9.00m berbanding 3.30m paras normal, dan Sungai Duyong di Melaka Tengah (1.54m/0.25m), sementara Sungai Melaka di Batu Hampar, Melaka Tengah (2.00m/1.30m).

Dua lagi sungai mencatat tahap waspada iaitu Sungai Malim di Lencongan Sungai Malim, Klebang Besar U/S, Melaka Tengah (1.46m/0.50m), dan Sungai Kesang di Barrage Sungai Melaka D/S, Melaka Tengah (1.58m/-2.00m).


Murid berusia 12-17 tahun, 30.1 peratus sudah terima dos pertama

30.1 peratus daripada 2.53 juta murid berusia 12 hingga 17 tahun di seluruh negara sudah diberikan dos pertama vaksin Covid-19 setakat semalam.

Daripada jumlah itu juga, 4.4 peratus murid sudah lengkap disuntik dua dos yang dilaksanakan di 687 pusat pemberian vaksin (PPV) awam, sekolah, institusi pengajian tinggi, klinik kerajaan dan balai polis.

“Sebanyak 63.3 peratus daripada 834,857 pelajar berusia 16 hingga 17 tahun telah menerima dos pertama, begitu juga 10.9 peratus daripada 1.64 juta murid berusia 12 hingga 15 tahun.

“Secara keseluruhan, program pemberian vaksin membabitkan pelajar sekolah di seluruh negara berjalan lancar serta mendapat sambutan baik daripada ibu bapa,” kata Timbalan Menteri Pendidikan I, Datuk Dr Mah Hang Soon lapor Bernama.

Beliau terdahulu melawat PPV Encore Melaka sempena Program Imunisasi Covid-19 Kebangsaan (PICK) Remaja di Kota Syahbandar hari ini.

Turut bersama, Timbalan Menteri Perdagangan Antarabangsa dan Industri (MITI), Datuk Lim Ban Hong, dan Pengarah Pendidikan Melaka, Dr Mohd Azam Ahmad.

Mengulas lanjut, Hang Soon memaklumkan di Melaka, sebanyak 50.1 peratus daripada 26,683 pelajar berusia 16 hingga 17 tahun, dan 11.5 peratus daripada 51,284 murid berumur 12 hingga 15 tahun, telah menerima dos pertama di sembilan PPV awam membabitkan 76 sekolah menengah.

Beliau berkata, pihaknya melalui jabatan pendidikan negeri (JPN) sedang melakukan pelbagai usaha untuk menggalakkan lebih ramai ibu bapa supaya memberi kebenaran untuk anak mereka mendapatkan suntikan vaksin Covid-19.

“Kita masih pada peringkat awal pelaksanaan PICK Remaja. Kita sedang memantau pelaksanaan program ini untuk melihat usaha yang boleh dilakukan bagi menggalakkan lebih ramai murid menerima vaksin,” katanya.


RM60 juta peruntukan penyelidikan dan pembangunan vaksin Covid-19

Kementerian Sains, Teknologi dan Inovasi (MOSTI) memperuntukkan hampir RM60 juta bagi penyelidikan dan pembangunan (R&D) vaksin COVID-19 dalam usaha mengurangkan kebergantungan kepada bekalan vaksin dari luar negara.

Timbalan menteri berkenaan Datuk Ahmad Amzad Hashim berkata daripada jumlah itu, RM54 juta disediakan kepada Malaysia Genome Institute (MGI), manakala RM2.5 juta bagi kumpulan pengkaji pembangunan vaksin menggunakan teknologi Messenger Asid Ribonukleik (mRNA).

“Peruntukan berjumlah RM2.5 juta lagi disediakan untuk tujuan pembangunan vaksin dari toksin kuman yang dinyahaktif di Universiti Putra Malaysia (UPM),” katanya lapor Bernama hari ini.

Terdahulu, Ahmad Amzad merasmikan program mobilisasi vaksin komuniti peringkat Dewan Undangan Negeri (DUN) Tawang Fasa 8.0 di Pantai Senok, Kota Bharu.

Beliau berkata menerusi R&D vaksin itu, kementerian menjangkakan vaksin tempatan akan dapat dikeluarkan dalam tempoh dua hingga lima tahun.

Mengulas lanjut, Ahmad Amzad berkata kementerian turut melaksanakan diplomasi sains dengan negara-negara luar serta universiti di luar negara bagi tujuan tersebut.

“Misalnya untuk kajian vaksin jenis mRNA, kita jalin kerjasama dengan Universiti Chulalongkorn, Thailand yang menjadi perintis pembangunan vaksin itu.

“Proses ini melibatkan hubungan antarabangsa di mana kementerian dan pihak berkaitan perlu memainkan peranan yang penting untuk kejayaan pembangunan vaksin,” katanya.

Ahmad Amzad juga berharap Malaysia bakal menjadi pengeluar dan pengimport vaksin terutama bagi pasaran negara-negara Islam.

“Kira berharap dengan melibatkan di peringkat awal Bahagian Regulatori Farmasi Negara (NPRA) dan juga Jabatan Kemajuan Islam Malaysia (JAKIM), kita akan mendapat manfaat sebab masyarakat Islam lebih yakin sekiranya vaksin dikeluarkan oleh negara Islam,” katanya.


Faktor cuaca punca harga ikan naik, kerajaan akan pantau: Salahuddin

Kenaikan harga ikan kegemaran rakyat Malaysia di beberapa negeri sehingga mencecah 40 peratus sejak selepas Aidilfitri lalu berpunca daripada faktor cuaca, kata Datuk Seri Salahuddin Ayub.

Menteri Perdagangan Dalam Negeri dan Kos Sara Hidup itu berkata terdapat aduan tidak rasmi diterima kementerian dalam media sosial berhubung kenaikan harga ikan rakyat dan pihaknya akan memantau isu tersebut.

“Ada beberapa aduan (tidak rasmi) mengenai ikan rakyat yang diterima (media sosial). Kita dapati faktor berlakunya permintaan tinggi semasa cuaca di Pantai Timur dalam keadaan laut ‘berangin’ dan berlakunya cuaca tidak menentu.

“Jadi memang ada kenaikan beberapa harga ikan itu, namun kita dapati dalam masa dua tiga hari ini keadaan kembali stabil. Ada barangan seperti sayuran dan ikan ini memang bergantung pada keadaan cuaca.

“Keadaan supply (bekalan) kadang-kadang begitu tinggi tetapi faktor itu hanya sementara dan ia akan turun dalam tempoh tertentu,” katanya dipetik laporan Sinar Harian.

Jelasnya, pegawai dan penguat kuasa KPDN akan sentiasa memantau harga bagi memastikan mana-mana pihak tidak melakukan pencatutan selain tidak patuh kepada harga ditetapkan.

Salahuddin terdahulu menghadiri Majlis Perasmian Pameran Hadiah Malaysia Edisi Ke-13 2023 pada Selasa.

Terdahulu, media melaporkan masalah kenaikan harga ikan kegemaran rakyat Malaysia di beberapa negeri sehingga mencecah 40 peratus sejak selepas Aidilfitri lalu mendapat perhatian KPDN.

Salahuddin berkata, pihak kementerian akan meneliti masalah berkenaan sebelum mengambil tindakan selanjutnya.

Situasi di setiap negeri bagaimanapun berbeza, misalnya kembung yang dijual di Kelantan naik sehingga RM15 berbanding RM12 sekilogram, sementara di Kuala Lumpur pula cecah RM24 sekilogram.

Kenaikan itu dikatakan disebabkan keadaan laut bergelora yang biasa berlaku setiap Jun hingga Oktober menyebabkan hasil tangkapan nelayan berkurangan, selain faktor cuaca panas global.

Mengulas mengenai isu bekalan ikan, Salahuddin berkata, pihaknya menyerahkan bidang kuasa tersebut kepada Kementerian Pertanian dan Keterjaminan Makanan (KPKM) bagi menangani masalah berkenaan.

“Bagaimanapun kita setiap hari memantau harga barang keperluan rakyat ini,” ujarnya lagi.


Lesen pengilang enggan beli sawit, jejas minyak masak digantung

Pengilang minyak sawit yang telah berhenti membeli tandan buah segar (BTS) berisiko digantung lesen operasi mereka, kata Kementerian Perusahaan Perladangan dan Komoditi.

Timbalan Menterinya Datuk Seri Dr Wee Jeck Seng berkata Lembaga Minyak Sawit Malaysia (MPOB) telah mengeluarkan surat amaran kepada semua pengilang pada Khamis (30 Jun).

“Surat amaran telah dikeluarkan kepada semua pengilang supaya mereka menjalankan operasi pengilangan dengan mematuhi keperluan perundangan di bawah Akta Minyak Sawit Malaysia 1998 (Akta 582)

“MPOB akan mengambil tindakan terhadap pengilang yang menjejaskan pengeluaran minyak sawit negara.

“Tindakan drastik, termasuk menggantung lesen operasi mereka, akan diambil sekiranya terbukti perkara ini berlaku, demi kelangsungan dan kelestarian industri sawit kita,” katanya dalam satu kenyataan.

Wee berkata beliau kecewa dengan keputusan pengilang untuk menghentikan pengeluaran dan menghentikan pembelian BTS, sambil menambah bahawa tindakan mereka telah menjadikan keseluruhan tujuan mengeluarkan lesen operasi tidak bermakna.

“Saya memandang serius perkara ini dan meminta pengilang minyak sawit untuk tidak menghentikan pengeluaran, sebagaimana diperlukan di bawah lesen mereka, bagi mengelak sebarang tindakan undang-undang.

“Diharap arahan ini dapat dilaksanakan sepenuhnya oleh pengilang bagi menyokong usaha kerajaan untuk terus meningkatkan pengeluaran minyak sawit di pasaran, yang kini berdepan cabaran penurunan harga,” katanya.

Beberapa pengilang minyak sawit nampaknya telah menggantung pengeluaran berikutan kejatuhan mendadak dalam harga minyak makan.

Harga minyak sawit mentah (MSM) Malaysia menyaksikan penurunan terbesar sebulan dalam tempoh lebih 13 tahun pada Jun, jatuh 22 peratus kepada RM4,922 pada Isnin daripada paras tertinggi RM6,632.


Bekas ADUN DAP digugurkan dicadang jadi Pengerusi Lembaga Pelabuhan Klang

DAP menggugurkan bekas Ahli Dewan Undangan Negeri (ADUN) Seri Kembangan Ean Yong Hian Wah tetapi mencadangkan beliau dilantik sebagai Pengerusi Lembaga Pelabuhan Klang.

Setiausaha Agung DAP, Loke Siew Fook mengumumkan Ean Yong dicadangkan untuk menjadi pengerusi badan berkanun yang terletak bawah Kementerian Pengangkutan, portfolio dibawah Loke selaku menteri.

“Beliau (Ean Yong) akan ditugaskan dalam tugasan di peringkat persekutuan, saya telah mencadangkannya (dilantik) sebagai pengerusi Lembaga Pelabuhan Klang,” katanya dipetik laporan FMT.

Ean Yong merupakan Timbalan Ketua DAP Selangor menyandang kerusi DUN Seri Kembangan selama tiga penggal bermula 2008 dan pernah menjadi Exco Kerajaan Selangor.

Loke juga mengumumkan penyandang DUN Banting, Lau Weng San yang turut digugurkan dicadang sebagai Speaker DUN Selangor sekiranya gabungan Pakatan Harapan (PH) dan UMNO menang Pilihan Raya Negeri (PRN) 12 Ogos nanti.

“Sebelum ini kita ada 16 kerusi dan salah seorang daripadanya dilantik Speaker, dengan formula dimuktamadkan PM (Perdana Menteri Datuk Seri Anwar Ibrahim) di mana DAP hanya bertanding 15 kerusi (PRN) maka dicadangkan kita kekal Speaker.

“Tetapi di kalangan bukan ADUN,” katanya yang mencadangkan lantikan jawatan itu.

Dusun Tua, antara dua kerusi disandang komponen Pakatan Harapan (PH) selain Gombak Setia diserahkan kepada UMNO pada PRN Selangor kali ini.


Pemimpin rakus kuasa perosak kepada rakyat: Khutbah Selangor

Pemimpin yang mempunyai bekalan nilai integriti dan amanah antara komponen yang menjadi pelengkap ke arah pembentukan negara makmur sejahtera.

Sebaliknya pemimpin yang hanya rakus merebut kuasa dan mencari kekayaan dunia akan menjadi perosak serta pengkhianat kepada rakyat dan negara.

Demikian antara petikan kandungan Khutbah Jumaat Jabatan Agama Islam Selangor bertajuk “Pemimpin dan Negara”, hari ini (21 Oktober 2022).

Teks Khutbah Jumaat itu juga menyebut soal pemimpin yang tidak menegakkan nilai integriti, kejujuran serta amanah akan menyebabkan dirinya sendiri terjerumus dalam aktiviti bersifat kemunafikan dan kemaksiatan.

Ini termasuk mengamalkan rasuah, salah guna kuasa, pecah amanah dan menyebarkan fitnah hingga mengakibatkan kerosakan sesebuah kehidupan bermasyarakat dan bernegara.

“Mengakhiri khutbah hari ini, khatib ingin merumuskan khutbah kepada beberapa inti pati iaitu setiap pemimpin hendaklah bersungguh-sungguh mematuhi dan mengamalkan sifat amanah, jujur juga ikhlas sebagaimana yang diperintahkan oleh Allah SWT.

“Pemimpin yang khianat, menipu dan menyalahgunakan kuasa untuk mengumpul kekayaan diri pasti akan dibenci oleh rakyat dan dikutuk oleh Allah SWT kerana boleh menjahanamkan negara.

“Rosaknya pemimpin maka rosaklah negara ibarat kata pujangga ‘jika keruh air di hulu, maka keruhlah ia di hilir’.

“Umat Islam hendaklah menjauhi amalan tidak bermoral dan berubahlah untuk berpegang kepada prinsip agama dan nilai etika sejagat,” teks itu dipetik.


Kapal gergasi halang laluan di Terusan Suez mula dialihkan

Kapal kontena bersaiz lebih empat padang bola yang terbabas dan tersangkut di tebing Terusan Suez sejak seminggu lalu, mula dialihkan ke kawasan lebih dalam, sekali gus memberi harapan terusan itu akan dibuka semula kepada laluan perkapalan.

Bahagian bawah MV Ever Given sepanjang 400 meter kini sudah terpisah dari tebing di sebelah barat terusan berkenaan, kata syarikat perkhidmatan perkapalan, Inchcape.

Kapal itu menghalang Terusan Suez sejak hampir seminggu lalu selepas terbabas dan tersangkut di kawasan cetek tebing terusan. Sejak itu, ratusan kapal kontena tidak dapat melalui terusan buatan itu, menyebabkan kerugianberbilion ringgit kepada ekonomi global.

“MV Ever Given akhirnya berjaya dipisahkan dari tebing hari ini,” kata Inchcape.

Pihak berkuasa tempatan pula berkata, langkah selanjutnya ialah terus menarik kapal berkenaan dan membawanya melepasi terusan berkenaan.

Ketua Pihak Berkuasa Terusan Suez, Admiral Omar Rabie berkata, langkah seterusnya ialah menggerakkan kapal itu ketika air pasang, sekali gus membolehkan Ever Given bebas daripada kawasan cetek.

“Halangan itu menyebabkan lebih 320 kapal tidak dapat melalui Terusan Suez. Penutupan terusan itu dalam tempoh berkenaan menyebabkan Mesir kerugian AS$12 juta hingga AS$14 juga dalam bentuk cukai,” katanya. – Agensi


Kontrak Md Nor 3 tahun lagi, kenapa tergesa-gesa tinggalkan Tabung Haji?

Berbaki tiga tahun lagi untuk berkhidmat sebagai Pengerusi Tabung Haji (TH), tiba-tiba kelmarin TH mengumumkan Tan Sri Md Nor Yusof telah melepaskan jawatannya serta-merta, sedangkan tempoh kontraknya belum tamat.

Adakah Md Nor ‘dipaksa’ meletak jawatan untuk memberi laluan kepada ahli politik? Adakah kontrak perkhidmatannya ditamatkan? Atau untuk mengelak ‘pemecatan’ beliau dinasihat meletak jawatan?

Semuanya mencetuskan persoalan kerana tidak semena-mena, tanpa ‘angin bertiup’ tokoh korporat itu membuatkan tumpuan massa kini beralih ke institusi kewangan terbesar umat Islam.

Namun, semalam, Timbalan Menteri di Jabatan Perdana Menteri, Datuk Ahmad Marzuk Shaary berkata peletakan jawatan itu tiada kaitan dengan isu politik.

Benarkan demikian halnya? Tiada tekanan politik, tiada ‘tangan-tangan ghaib’ yang telah membuka mata seluas-luasnya melihat kerusi Pengerusi TH itu setelah kerajaan Malaysia kini diterajui orang UMNO?

Ahmad Marzuk tidak boleh menjadikan alasan jika hendak ditukar Pengerusi TH itu sudah pun dilakukan apabila Kerajaan Perikatan Nasional (PN) memerintah, kerana Md Nor dilantik ketika Pakatan Harapan (PH) menjadi kerajaan.

Ahli Parlimen Pengkalan Chepa itu tidak boleh menyamakan pentadbiran Tan Sri Muhyiddin Yassin daripada Bersatu dan PN, dengan pentadbiran Naib Presiden UMNO Datuk Seri Ismail Sabri Yaakob, sekarang.

Untuk rekod, Md Nor dilantik sebagai Pengerusi TH sebaik PH menyingkirkan UMNO dan Barisan Nasional (BN) pada Pilihan Raya Umum Ke-14 (PRU14) dan kerajaan diterajui Tun Dr Mahathir Mohamad, manakala Ahli Parlimen Parit Buntar, Datuk Seri Mujahid Yusof Rawa adalah Menteri di Jabatan Perdana Menteri (Hal Ehwal Agama), yang turut bertanggungjawab ke atas TH.

Setelah PH tumbang tahun lalu, PN menjadi kerajaan dengan Muhyiddin sebagai Perdana Menteri, yang turut mendapat sokongan daripada Ahli Parlimen UMNO.

Muhyiddin mengekalkan Md Nor di kerusi Pengerusi TH, walaupun – Agenda Daily difahamkan – ‘tangan ghaib’ dari UMNO berterusan mendesak beliau menggantikan Md Nor dengan orang lain, khususnya pemimpin UMNO.

Malah, usaha melobi supaya Muhyiddin melantik individu tertentu menjadi Pengerusi TH turut melibat ‘mak bapak’ mereka, namun Muhyiddin dengan lembut menolaknya, dan terus mengekalkan Md Nor, yang sememangnya tidak terlibat dengan politik.

Md Nor, 74, berkelulusan Ijazah Sarjana Muda Perdagangan daripada Universiti Otago, New Zealand, dilantik sebagai Pengerusi TH pada 10 Julai 2018, menggantikan Ahli Parlimen Baling, Datuk Seri Abdul Azeez Rahim yang juga Ahli Majlis Tertinggi (MT) UMNO.

Untuk rekod juga, Azeez menjadi Pengerusi TH berkuat kuasa 1 Julai 2013, menggantikan Tan Sri Abi Musa Asa’ari Mohamed Nor yang berkhidmat sejak Ogos 2007. Abi Musa sebelum itu adalah bekas Ketua Setiausaha Kementerian Pertanian dan Industri Asas Tani.

Pelantikan Azeez ketika Datuk Seri Najib Razak menjadi Perdana Menteri mencetuskan kontroversi, khususnya berhubung tahap pendidikan dan kelulusan beliau, yang diizinkan untuk menjaga berbilion-bilion wang umat Islam Malaysia.

Namun, atas kapasitinya sebagai pemimpin kanan politik, apa lagi rapat dengan Najib, Azeez kekal sebagai Pengerusi TH sehinggalah UMNO/BN kalah pada PRU14 lalu.

Tidak sampai dua bulan, menyusul peletakan jawatan Muhyiddin sebagai Perdana Menteri dan digantikan oleh Ismail Sabri pada 21 Ogos lalu, kini syarikat berkaitan kerajaan (GLC) terbesar umat Islam pula, kembali menjadi perhatian.

Peletakan jawatan Md Nor yang dibuat tanpa ada ‘angin yang bertiup’ dilihat sebagai tergesa-gesa, menyusul keputusan kerajaan menubuhkan Suruhanjaya Siasatan Diraja (RCI) bagi menyiasat isu berbangkit mengenai pengurusan dan operasi TH.

Penubuhan RCI mengikut Akta Suruhanjaya Siasatan 1950 (Akta 119) diumumkan Ismail Sabri ketika menjadi Timbalan Perdana Menteri bertujuan membolehkan siasatan lanjut dibuat terhadap perkara berbangkit dan perakuan sewajarnya dapat dikemukakan kepada kerajaan bagi memulihkan imej serta keyakinan rakyat terhadap kewibawaan TH.

TH dalam pengumuman peletakan jawatan itu semalam memaklumkan sepanjang menjadi Pengerusi TH, Md Nor memacu usaha penyusunan semula, memperkukuhkan tadbir urus serta kedudukan kewangan agensi itu sebagai organisasi Islam bertanggungjawab menguruskan simpanan umat Islam untuk melaksanakan rukun Islam yang kelima.

“Jumlah deposit pada 30 Jun lalu ialah RM81.14 bilion, tertinggi sejak TH ditubuhkan 58 tahun lalu. Ini mencerminkan tahap kepercayaan dan keyakinan lebih tinggi pendeposit,” kata TH.

Namun, kita percaya bukan sahaja Md Nor yang bertanggungjawab terhadap kejayaan TH sepanjang tempoh beliau memegang jawatan itu, sebaliknya semua pengurusan TH juga terlibat.

Cuma yang menjadi persoalannya ialah jika sudah melihat kejayaan yang diusahakan beliau – apa lagi beliau berkelulusan dalam bidang berkaitan perdagangan – kenapa harus ada ‘tangan-tangan ghaib’ yang cemburu dan berhajat sangat kepada kerusi Pengerusi TH itu.

Atau apakah benar Md Nor tidak selesa dengan sikap kerajaan hari ini yang tidak memberi pengiktirafan kepada usaha pemulihan TH, sebaliknya mengikut telunjuk UMNO menubuhkan RCI bagi mencari kesalahan pihak tertentu.

Apa-apa jua yang hendak dicari oleh RCI itu, Perdana Menteri perlu membuktikan beliau tidak mengikut telunjuk pihak tertentu, terutama UMNO, dalam memilih Pengerusi Lembaga Pengarah TH.

Tidak sewajarnya pemimpin politik sama ada daripada UMNO, PAS, atau Bersatu – walaupun memiliki ijazah dalam bidang ekonomi, kewangan atau perbankan, atau yang ada PhD bidang apa pun – menjadi pengerusi TH.

Jawatan itu mestilah diisi oleh tokoh korporat yang berkelulusan dan difikirkan layak, kerana Lembaga Pengarah TH merupakan kuasa tertinggi dalam agensi itu yang berhak membuat sebarang keputusan, termasuk diberi kuasa mentadbir berbilion-bilion wang umat Islam.


Perbicaraan kes pengubahan wang haram Shahrir ditangguh

Perbicaraan kes bekas Pengerusi FELDA, Tan Sri Shahrir Ab Samad yang berdepan pertuduhan gagal mengisytiharkan kepada Lembaga Hasil Dalam Negeri (LHDN) berhubung RM1 juta diterima daripada Datuk Seri Najib Razak, ditangguhkan kepada 22 Disember kerana saksi penting pendakwaan tidak sihat, hari ini.

Perbicaraan ditangguhkan selepas saksi yang sepatutnya memberi keterangan dalam kes Shahrir menerima RM1 juta didapati sakit dan menyerahkan sijil cuti sakit (MC), menurut laporan Bernama.

Hakim Datuk Muhammad Jamil Hussin membenarkan permohonan penangguhan itu selepas Timbalan Pendakwa Raya, Rasyidah Murni Azmi, memaklumkan kepada mahkamah bahawa saksi ke-22 pendakwaan (SP22) yang juga Penolong Penguasa Suruhanjaya Pencegahan Rasuah Malaysia (SPRM), Nurzahidah Yacop telah diberi MC hari ini daripada Klinik Kesihatan Putrajaya.

“Mahkamah turut menetapkan tarikh perbicaraan pada 5 Januari depan,” kata hakim.

Terdahulu, Rasyidah Murni berkata, Nurzahidah semalam memohon kepada mahkamah untuk membenarkannya ke klinik bagi mendapatkan rawatan, dan pihak pendakwaan menerima MC daripada saksi itu yang salinannya akan diberikan kepada peguam, hari ini.

“Hari ini ditetapkan untuk sambung bicara bagi pihak peguam menyoal balas saksi berkenaan (Nurzahidah). Saksi ini penting untuk kes ini dan pihak pendakwaan tidak berniat melengah-lengahkan masa mahkamah. Memandangkan ini adalah soal kesihatan, ia tidak seharusnya dipandang enteng oleh semua pihak.

“Oleh itu, kami mohon perbicaraan hari ini ditangguhkan, manakala tarikh ditetapkan sebelum ini, iaitu 22 dan 23 Disember dikekalkan untuk kami memanggil saksi berkenaan serta Datuk Seri Najib,” katanya.

Sementara itu peguam, Datuk Syed Faisal Al-Edros Syed Abdullah Al-Edros yang mewakili Shahrir, mengesahkan pihaknya sudah menerima maklumat itu melalui aplikasi WhatsApp, semalam, dan mendoakan saksi terbabit cepat sembuh untuk hadir semula ke mahkamah menyambung keterangannya.

“Saya menghormati permohonan pendakwaan untuk menangguhkan perbicaraan hari ini dan pihak pembelaan tidak memandang ringan perkara ini. Bagaimanapun, kami mohon supaya kes ini dapat diselesaikan segera memandangkan anak guam saya cuba untuk membersihkan namanya sebagai kluster mahkamah.

“Pada Pilihan Raya Umum Ke-15 (PRU-15), beliau (Shahrir) tidak bertanding atas alasan ia tidak adil untuk pengundi di Johor Bharu kerana dalam minda rakyat, beliau adalah kluster mahkamah,” katanya dan memohon supaya tarikh perbicaraan juga ditetapkan pada Januari depan.

Timbalan Pendakwa Raya, Mohd ‘Afif Ali kemudian berkata pihak pendakwaan tidak berhasrat untuk menangguh dan melambatkan prosiding kes itu, malah sentiasa memberikan kerjasama sepenuhnya demi keadilan semua pihak.

Shahrir, 72, didakwa terbabit pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim, di sini, pada 25 April 2014, mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.


Lokman Adam diperintah fail pembelaan saman fitnah Ismail Sabri

Mahkamah Tinggi Kuala Lumpur hari ini (11 Oktober 2022) memerintahkan bekas Ahli Majlis Tertinggi (MT) UMNO Datuk Lokman Noor Adam memfailkan pembelaan menjawab saman fitnah difailkan Perdana Menteri Datuk Seri Ismail Sabri Yaakob.

Peguam Joshua Tan yang mewakili perdana menteri sementara berkata Ismail pula diberi masa sehingga 25 Oktober untuk menjawab pembelaan Lokman.

Pada awal prosiding, Lokman diberi masa sehingga hari ini untuk memfailkan pembelaannya.

“Mahkamah telah menetapkan pengurusan kes pada 25 Nov,” kata Penolong Kanan Pendaftar Haleez Hasnan selepas prosiding dalam talian, menurut FMT.

Pada 12 September lalu Perdana Menteri memperoleh perintah injunksi ex parte supaya Lokman memadamkan video yang menyinggung dari akaun media sosialnya.

Permohonan injunksi “inter-parte” (kedua-dua pihak) akan didengar pada 29 November.

Ismail Sabri telah memfailkan saman terhadap Lokman pada 8 September berhubung video bertajuk “Bila Presiden UMNO panggil Tak Datang! Tapi PM Ada Masa Jumpa Mahathir – Lokman Adam”.

Dalam pernyataan tuntutannya, Ismail Sabri berkata Lokman memuat naik video itu di akaun TikTok, Instagram, YouTube dan Facebook miliknya pada 22 Ogos, yang didakwanya sebagai fitnah, tidak benar dan berniat jahat.

Lokman, antara lain, mendakwa Ismail telah bertemu bekas Perdana Menteri Tun Dr Mahathir Mohamad dan pemimpin parti lain yang menentang UMNO untuk kekal sebagai perdana menteri dan mengetepikan kepentingan partinya sendiri.

Beliau mendakwa Ismail telah menawarkan untuk melantik Mukhriz Mahathir sebagai timbalan perdana menteri sebagai balasan atas sokongan Mahathir.

Lokman turut mendakwa Ismail menyalahguna kuasa untuk menghentikan pendakwaan terhadap bekas Gabenor Bank Negara Malaysia Tan Sri Zeti Akhtar Aziz dan ahli perniagaan buruan Low Taek Jho.

Dia turut mendakwa Ismail telah campur tangan bagi memastikan bekas Perdana Menteri Datuk Seri Najib Razak disabitkan kesalahan dan dipenjara.

Ismail berkata dakwaan dalam video itu menjatuhkan reputasinya dalam kalangan ahli UMNO dan telah menyebabkannya mengalami tekanan mental dan emosi.

Beliau berkata surat tuntutan telah dihantar kepada Lokman pada 25 Ogos untuk memadamkan video itu, tetapi dia enggan berbuat demikian dan enggan memohon maaf.

Ismail menuntut ganti rugi dan relif lain yang difikirkan sesuai oleh mahkamah.

Pada 1 September, Lokman, 49, turut didakwa di Mahkamah Sesyen atas dua pertuduhan membuat dan memulakan penghantaran komunikasi menyinggung perasaan terhadap Ismail dan kerajaan.

Dia mengaku tidak bersalah terhadap kedua-dua pertuduhan berhubung penyiaran yang didakwa dibuat melalui Facebook menggunakan nama profil “Lokman Noor Adam Official” dengan niat untuk mengganggu orang lain.

Dakwaan itu dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) undang-undang sama, memperuntukkan hukuman denda maksimum RM50,000 atau penjara sehingga setahun, dan denda selanjutnya RM1,000 bagi setiap hari kesalahan itu berterusan selepas sabitan.


Ibu tunggal tak patah semangat kutip barang terpakai, besarkan 4 anak

Berdepan pelbagai reaksi negatif termasuk herdikan kata-kata kesat ketika mengutip barangan terpakai tidak mematahkan semangat seorang ibu tunggal, Umi Nur Faizah Fauzan Ali Halimi, 39, untuk meneruskan pekerjaan itu bagi membesarkan empat anak perempuannya.

Umi Nur Faizah yang mesra dipanggil Umi berkata dia terpaksa melakukan pekerjaan yang dianggap kotor, jijik dan busuk itu sejak lebih lima tahun lepas di sekitar Kawasan Perindustrian Malim di sini menggunakan kereta sorong untuk mengangkut barangan terpakai yang dikutipnya.

“Biasalah manusia…ada yang kasihan bila melihat saya mengutip barangan terpakai, ada yang menghina sebabnya saya bergelumang dengan sampah.

“Itu semua terpaksa saya telan sehingga dah jadi perkara biasa bagi saya. Apa yang lebih penting adalah mencari rezeki untuk besarkan anak-anak,” katanya Malim hari ini, seperti dilapor Bernama.

Umi berkata sepanjang Ramadan, dia akan mula mencari kotak bermula 8 pagi hingga 5 petang dan pendapatan yang diraih bergantung pada jenis barangan terpakai yang berjaya dikutipnya.

Menurutnya pendapatan yang diperoleh pernah hanya sekitar RM10 sahaja walaupun telah seharian bekerja namun pernah juga mencecah hingga RM100 lebih sehari jika bernasib baik mengutip besi, aluminium atau tembaga.

Umi berkata kedaifan hidup mereka sekeluarga ditempuhi dengan berlapang dada, sentiasa bersyukur dan mengutamakan keperluan berbanding nafsu atau keinginan.

“Cukup atau tidak pendapatan yang saya dapat sebulan, saya kena cukupkan juga. Kita jangan lihat atau bandingkan dengan kehidupan orang lain kerana sampai bila-bila pun tidak akan cukup.

“Saya bersyukur kerana anak-anak faham dengan apa yang mereka lalui dan tidak pernah meminta atau cerewet tentang makanan,” katanya yang turut bekerja sebagai pembantu kedai makan dengan upah RM50 sehari kecuali pada Ramadan.

Umi berkata dua anaknya yang berusia enam dan sembilan tahun sering menemaninya mengutip barangan terpakai manakala dua lagi yang berusia 13 dan 15 tahun terpaksa dihantar ke sebuah madrasah di Alor Gajah bagi memastikan mereka mendapat pendidikan dan perhatian yang lebih baik ekoran kesibukannya mencari rezeki.

Menurut Umi, keempat-empat anaknya menerima bantuan keseluruhan sebanyak RM650 sebulan daripada Jabatan Kebajikan Masyarakat, bantuan makanan bernilai RM200 daripada Majlis Agama Islam Melaka serta RM50 sebulan untuk tiga anaknya yang berusia sembilan, 13 dan 15 tahun.

Katanya, dia sangat berhati-hati dengan perbelanjaan harian mereka bagi memastikan bantuan dan pendapatan yang diperoleh digunakan sebaiknya terutama membayar sewa rumah serta membeli barangan dapur.

Mengenai persiapan Aidilfitri, Umi berkata setakat ini dia belum dapat membeli pakaian baharu untuk anak-anak dan dirinya sebaiknya lebih mementingkan makanan dan keperluan harian mencukupi.

“Sedih memang sedih tetapi tiada pakaian baharu bukan bermakna tidak boleh berhari raya seperti orang lain, anak-anak saya faham keadaan mereka,” katanya.


BN letak KJ di Sungai Buloh, PKR terus goyang

Pencalonan Khairy Jamaluddin di Parlimen Sungai Buloh yang diumumkan BN malam tadi nampaknya menggoyangkan parti lawan.

Hari ini PKR dilihat mungkin menimbang semula calon mereka yang diletakkan di kerusi itu pada Pilihan Raya Umum ke-15 (PRU-15) ini.

Sebelum ini PH menamakan Timbalan Ketua Penerangan 1 PKR, Datuk R Ramanan bagi menggantikan penyandangnya, R Sivarasa.

“Saya akan berbincang dengan Anwar Ibrahim mengenai maklum balas pengundi-pengundi di Sg Buloh mengenai calon PKR setakat ini.

“Saya hargai semua pandangan. Keputusan akhir adalah keputusan beliau sebagai presiden parti,” ciap Timbalan Presiden PKR, Rafizi Ramli, hari ini (2 November 2022).

Ramanan merupakan bekas bendahari agung MIC yang meletakkan jawatan pada 2014 susulan berdepan kes mahkamah.

Pada PRU-14, Sivarasa menang dengan 43,631 undi melawan calon PAS, Nuridah Mohd Salleh

Khairy yang merupakan Menteri Kesihatan sementara dicalonkan di kerusi itu selepas kerusi disandangnya selama tiga penggal, Rembau diserahkan kepada Timbalan Presiden UMNO, Datuk Seri Mohamad Hasan.


Kempen bendera putih tanda solidariti rakyat saling tolong-menolong

Baru-baru ini, seorang kolumnis Bloomberg, Daniel Moss, telah menerbitkan satu artikel berjudul “Malaysia Is Staggering Down the Road to Failed Statehood’, yang mana menurut pandangan kami adalah berat sebelah, tidak menceritakan perihal sebenarnya serta boleh merosakkan pandangan masyarakat mengenai imej baik Malaysia.

Kami di sini ingin memberikan pandangan yang lebih seimbang.

Pertama sekali, negara gagal adalah sebuah negara di dalam kekacauan dengan sistem kesihatan yang tidak berfungsi, agensi-agensi kerajaan dengan budaya makan suap yang tiada penghujungnya, kemudahan prasarana yang parah dengan Indeks Pembangunan Manusia (HDI) yang amat rendah. Tiada satu pun ciri-ciri ini ada pada Malaysia.

Inisiatif bendera putih ini tidak berkait langsung untuk menggambarkan Malaysia adalah sebuah negara yang menuju kegagalan. Inisiatif ini adalah bukti dan manifestasi bahawa rakyat Malaysia, tanpa mengira kaum serta agama, saling membantu dan menyayangi di antara satu sama lain. Perpaduan rakyat berbilang kaum di negara ini adalah resepi utama kenegaraan Malaysia yang dicemburui kebanyakan negara-negara di dunia.

Sekiranya Malaysia benar-benar menuju kegagalan, majoriti warganya akan tersungkur ke kancah kedaifan dalam waktu terdekat dengan seluruh negara dibelenggu kekacauan tidak berkesudahan. Namun, kerajaan yang mentadbir masih lagi kekal menerajui Malaysia walaupun terdapat usaha-usaha untuk menjatuhkannya. Malaysia diiktiraf sebagai negara yang stabil pada tahun 2020 menurut ‘Fragile State Index’ terbitan majalah Foreign Policy.

Walaupun Malaysia berhadapan wabak ini, kadar kemiskinan di Malaysia kekal di bawah 10% daripada keseluruhan penduduknya pada tahun 2020.

Agensi-agensi kerajaan Malaysia masih beroperasi dan berfungsi dengan cekap, terutamanya sistem kesihatan yang sedang berusaha memerangi Covid-19. Kedua-dua Kementerian dan Jabatan Kesihatan Malaysia bekerja seiringan dengan pelbagai agensi dan pertubuhan lain dalam memastikan kesemua pesakit Covid-19 dirawat dengan baik tanpa ada yang tercicir.

Pada awalnya, Malaysia telah berjaya membendung penularan wabak ini. Ketika negara-negara dunia pertama seperti United Kingdom (UK), Itali, Amerika Syarikat dan Perancis berhempas pulas melawan virus bahaya pada Julai tahun lalu, Malaysia telah berhasil membebaskan diri dengan kadar jangkitan sifar.

Menjelang November 2020, Reuters melaporkan bahawa UK telah gagal dalam peperangan melawan wabak ini apabila jumlah kematian melepasi 50,000. Meskipun majoriti rakyat UK sudah divaksinasi, negara tersebut pada hari ini merekodkan lebih 128,000 kematian dengan kes kebolehjangkitan melebihi 545,000. Malaysia pula pada hari ini telah merekodkan 6000 kematian dengan 81,000 kes aktif.

Negara UK kekal sebagai salah sebuah negara dengan kes Covid-19 tertinggi di dunia. Varian baru kini sedang perlahan-lahan menular di negara tersebut dan berpotensi melumpuhkan seluruh Eropah.

Berdasarkan laporan the Guardian tahun lalu, sebanyak 700,000 rakyat Britain telah dilaporkan tersungkur ke kancah kedaifan akibat Pandemik ini. Perlu diingat bahawa UK adalah sebuah negara dunia pertama yang memiliki kekuatan ekonomi yang tidak dimiliki Malaysia. Berdasarkan fakta-fakta yang telah disebutkan ini, adilkan untuk seseorang untuk membuat kesimpulan bahawa UK adalah sebuah negara gagal?

Di sebalik tuduhan 1MDB dan pelbagai tohmahan kleptokrasi, Malaysia telah berjaya untuk mendatangkan wang simpanan sebanyak RM2 trillion – suatu fakta tak tersangkal yang diakui sendiri bekas Perdana Menteri Tun Dr. Mahathir Mohamad sebelum beliau meletakkan jawatan secara sukarela pada awal 2020. Bagaimana mungkin sebuah negara gagal yang ditadbir kerajaan yang mengamalkan kleptokrasi berjaya menyimpan wang sebanyak itu?

Kerajaan-kerajaan yang banyak mengamalkan kleptokrasi adalah seperti kerajaan-kerajaan pimpinan Mobutu Sese Seko di Zaire (kini Congo) dan Jean Bedel Bokassa di Republik Afrika Tengah. Sebagai contoh, Mobutu Sese Seko telah membelanjakan wang negara untuk membina istana peribadinya di kota Gbadolite siap dengan lapangan terbangnya sendiri.

Jean Bedel Bokassa pula telah berbelanja sakan melebihi 1/3 KDNK negaranya untuk penabalan beliau sebagai ‘Maharaja Republik Afrika Tengah’ pada tahun 70an mengakibatkan kedua-dua negara kini menjadi antara yang paling miskin di dunia.

Keadaan ini bukanlah sesuatu yang lazim di Malaysia, yang merupakan antara salah sebuah negara yang memiliki ekonomi paling kompetitif di dunia, menurut Forum Ekonomi Dunia. Rakyat Malaysia juga menikmati kemudahan infrastruktur yang cukup moden dan memuaskan, meskipun terdapat beberapa kelemahan. Jauh sekali bagi Malaysia untuk disenaraikan sebagai salah sebuah negara termiskin di dunia seperti Congo dan Republik Afrika Tengah.

Walaupun Malaysia kini berperang dengan kes harian jangkitan Covid-19 yang tinggi, ini walaubagaimanapun, harus diimbangkan dengan jumlah warga yang divaksinasi setiap hari.

Kolumnis Bloomberg berkenaan, Daniel Moss, gagal untuk menyedari bahawa Malaysia kini telahpun meningkatkan kadar vaksinasi dengan 10% penduduknya telah divaksinasi sepenuhnya dalam jangka masa sebulan. Kadar vaksinasi juga telah meningkat dari hari ke hari dan dijangka mencapai imuniti kelompok dalam masa beberapa bulan yang terdekat.

Di sebalik wabak ini, projek-projek mega seperti MRT2, LRT3 dan lebuhraya-lebuhraya baru di Lembah Klang, antaranya, masih dibangunkan dengan aktif. Menurut laporan Program Pembangunan Pertubuhan Bangsa-Bangsa Bersatu (UNDP), Malaysia pada tahun 2020 telah merekodkan HDI yang amat tinggi, setanding negara-negara maju yang lain. Ini bukanlah ciri-ciri sebuah negara gagal

Oleh itu, agak keterlaluan bagi kolumnis berkenaan untuk melabelkan Malaysia sebagai negara yang menuju kegagalan, hanya kerana kempen bendera putih yang sedang dijalankan di Malaysia. Kempen ini menunjukkan kepada dunia bahawa rakyat Malaysia saling membantu dan saling menjaga, walau apa pun rintangannya.

Malaysia negara gagal? Jauh panggang dari api.

Profesor Madya Dr. Mohd Hazmi Mohd Rusli dan Dr. Fareed Mohd Hassan adalah pensyarah di Fakulti Syariah dan Undang-Undang, Universiti Sains Islam Malaysia.

Dr. Mohd Hazmi juga adalah felo bersekutu kanan di Asian Institute of International Affairs and Diplomacy (AIIAD), Universiti Utara Malaysia.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kerajaan akan jalankan saringan pandu lalu bagi warga Wilayah Persekutuan

Susulan jumlah jangkitan kes Covid-19 yang tinggi di Wilayah Persekutuan, kerajaan merancang untuk menjalankan ujian saringan secara pandu lalu kepada penduduk yang menetap di Kuala Lumpur, Putrajaya dan Labuan.

Menteri Wilayah Persekutuan Tan Sri Annuar Musa berkata rancangan untuk mewujudkan pusat ujian saringan komuniti Covid-19 jenis Rapid Test Kit Antigen (RTK-Ag) secara percuma itu antara inisiatif tambahan kepada saringan komuniti secara percuma di kawasan perumahan awam (PA) dan projek perumahan rakyat (PPR) yang dijangka bermula 7 Jun ini.

“Kita sedang bekerja keras untuk memastikan mulai 7 Jun, kita memulakan pemberian ujian saringan RTK-Ag secara percuma untuk warga Wilayah Persekutuan.

“Selain PPR dan PA, dua pusat ujian secara drive thru (pandu lalu) sedang dirancang. Menjelang 15hb (Jun) kita akan tambah bilangan lokasi,” katanya menerusi Twitter hari ini.

Selasa lepas, Annuar mengumumkan pelaksanaan saringan komuniti Covid-19 jenis RTK-Ag secara bersasar dan percuma dengan melibatkan kumpulan pertama 20,000 warga emas dan rentan bermula awal Jun di kawasan PA, PPR, kampung tradisional serta lokasi Perintah Kawalan Pergerakan Diperketatkan (PKPD) di Wilayah Persekutuan dengan jadual saringan akan dimaklumkan kemudian.

Pelaksanaan itu merupakan antara tujuh Inisiatif Wilayah Cakna (IWC) 5.0 untuk kemudahan serta mengurangkan beban warga Wilayah Persekutuan yang terkesan dengan pelaksanaan PKP 3.0 khususnya golongan B40 dan miskin bandar.


Penduduk berhampiran 220 cerun kritikal diminta lebih waspada

Kementerian Tenaga dan Sumber Asli meminta penduduk di kawasan cerun kritikal tahap tinggi, lebih berwaspada dengan persekitaran dan mengambil tindakan segera jika wujud tanda-tanda awal berlakunya tanah runtuh.

Kawasan ‘hot spots’ yang dikenal pasti ialah Bukit Antarabangsa dan Sungai Penchala di Selangor; Cameron Highlands, Pahang; Genting Peras, Negeri Sembilan; Gunung Jerai, Kedah; Bukit Canada Miri, Kapit dan Santubong di Sarawak; Keningau, Kampung Kiau-Melangkap-Kundasang-Ranau, Sandakan, Sepanggar dan Kota Kinabalu di Sabah serta 30 kawasan di Pulau Pinang.

Menteri Tenaga dan Sumber Asli Datuk Seri Takiyuddin Hassan berkata, pemantauan terhadap 220 cerun kritikal di seluruh negara oleh JMG sudah mengenal pasti 122 lokasi cerun tanah yang diklasifikasikan sebagai utama yang berpotensi berlakunya bencana tanah runtuh.

Memetik laporan Bernama, beliau berkata, Jabatan Mineral dan Geosains (JMG) juga sudah memuat naik maklumat berkenaan lokasi hot spots itu dalam media sosial rasmi jabatan seperti Twitter dan Facebook.

“Maklumat ini turut dikongsikan bersama Jabatan Bomba dan Penyelamat Malaysia dan juga ahli Jawatankuasa Pelan Induk Cerun Negara yang turut dianggotai oleh semua pihak berkuasa tempatan yang berkenaan dan agensi yang terbabit dalam operasi mencari dan menyelamat.

“Orang awam diminta menghubungi segera talian Hotline JMG negeri yang boleh didapati di portal rasmi JMG Malaysia (www.jmg.gov.my) untuk mendapatkan maklumat lanjut atau memaklumkan sebarang tanda atau kejadian tanah runtuh yang berlaku,” katanya dalam kenyataan, hari ini.

Menurutnya, Jabatan Meterologi sebelum ini melaporkan Fasa Timur Laut sudah bermula pada 3 November lalu dan dijangka berterusan sehingga Mac tahun depan dengan beberapa siri hujan lebat secara menyeluruh akan berlaku di kebanyakan negeri dengan purata hujan di antara 50 milimeter (mm) hingga 850 mm.

Katanya, lebih 100 kejadian tanah runtuh direkodkan di Kuala Lumpur dan Selangor berpunca daripada curahan hujan berterusan yang berlaku pada 16 hingga 19 Disember lalu.


Bawa masuk pakar HDB langkah tak bijak kerajaan PH-BN: MP PN

Membawa masuk dan meletakkan agensi negara asing ke dalam sesebuah kementerian di negara ini adalah langkah tidak bijak kerajaan Pakatan Harapan-Barisan Nasional (PH-BN) dalam menyelesaikan sesuatu isu tempatan.

Ahli Parlimen (MP) Perikatan Nasional (PN) Setiu, Shaharizukirnain Abdul Kadir juga menegaskan isu-isu keselamatan dan kerahsiaan turut menjadi persoalan penting yang perlu diambil kira sebelum melibatkan agensi negara luar.

Mengulas keputusan kerajaan PH-BN yang kekal untuk menempatkan pakar Lembaga Perumahan dan Pembangunan (HDB) Singapura di Kementerian Pembangunan Kerajaan Tempatan, beliau berkata langkah itu kurang strategik dan tidak baik untuk negara, serta rakyat.

“Hal ini kerana, ia akan melibatkan kos yang besar apatah lagi dalam situasi kelembapan ekonomi semasa, akan memberi implikasi negatif terhadap kewangan negara.

“Tambahan pula, ia melibatkan elemen strategik negara iaitu tanah yang seharusnya menjadi kerahsiaan lebih-lebih lagi oleh seorang pemimpin utama negara ini,” katanya dalam satu kenyataan.

Khamis lalu (23 Februari 2023), Menteri Pembangunan Kerajaan Tempatan, Nga Kor Ming (DAP-Teluk Intan) mempertahankan keputusan membawa masuk pakar HDB sambil mendakwa tidak ada salahnya belajar daripada negara lain demi kepentingan rakyat.

Antara cadangan topik bagi sesi perkongsian yang akan diadakan bersama HDB merangkumi evolusi perumahan sosial membabitkan dasar dan hala tuju dan pengurusan serta mekanisme program perumahan sosial.

Mengulas lanjut, Shaharizukirnain berkata langkah membawa masuk HDB itu juga seolah-oleh tidak mengiktiraf kepakaran pakar dan agensi tempatan.

“Meskipun agensi tempatan yang ada dilihat kurang mahir berbanding pakar asing, namun kementerian sepatutnya berusaha menambah baik dan memperkasa kepakaran mereka dengan menjalankan pelbagai libat urus secara diplomatik melalui agensi yang berkaitan.

“Bukannya membawa masuk agensi asing secara terus sebagai jalan pintas,” tegas beliau lagi.

Kampung Melayu lenyap: Apa motif DAP bawa pakar Singapura masuk KPKT?


PM arah selesaikan segera isu pekerja asing Indonesia

Perdana Menteri Datuk Seri Ismail Sabri Yaakob hari ini mengarahkan Kementerian Sumber Manusia dan Kementerian Dalam Negeri menyelesaikan segera isu kemasukan pekerja asing dari Indonesia.

Menurutnya kebuntuan pekerja asing Indonesia perlu diselesaikan secepat mungkin untuk mengelakkan pertikaian lanjut.

Perdana Menteri berkata beliau telah mengarahkan kedua-dua kementerian itu untuk menyelesaikan perkara berkenaan dengan Indonesia sebelum ia menjadi lebih teruk.

“Saya tidak mahu perkara ini berpanjangan, kerana bimbang ia boleh menjejaskan hubungan kita dengan Indonesia,” katanya kepada pemberita selepas melancarkan Program Pemilikan Rumah (Harapan) dan Karnival Jom Beli Rumah di sini pada Jumaat (15 Julai).

Awal minggu ini, Indonesia berkata ia telah menghentikan sementara menghantar warganya bekerja di Malaysia, dengan alasan pelanggaran perjanjian pengambilan pekerja yang ditandatangani antara kedua-dua negara.

Semalam, Indonesia menyalahkan Malaysia kerana tidak menghormati memorandum persefahaman (MoU) kedua-dua negara berhubung pengambilan dan perlindungan pekerja negara itu, termasuk Pekhidmat Domestik Indonesia (PDI).

Sehubungan itu, Indonesia menyerahkan kepada Malaysia sama ada mahu membatalkan MoU ditandatangani April lalu atau meneruskannya.

Duta Besar Indonesia ke Malaysia, Hermono berkata MoU terbabit tidak dihormati, berikutan butiran dalam perjanjiannya tidak dipatuhi Malaysia.

“Perkaranya mudah sahaja, MoU yang ditandatangani wajar dihormati, lebih-lebih lagi membabitkan dua negara serumpun, malah segala maklumat dan butiran mengenai perjanjian dinyatakan dalam MoU berkenaan.

“Kalau tidak bersetuju dari awal sepatutnya tidak perlu diadakan MoU itu, tidak perlu ada majlis tandatangan, kerana ia seolah tidak menghormati Presiden Indonesia, Joko Widodo yang hadir menyaksikannya begitu juga Perdana Menteri Malaysia, yang perlu terbang hingga ke Jakarta pada akhirnya penjanjian dilanggari, ia hanya membuang masa.

“Kalau tidak bersetuju, terminate (batalkan) sahaja, boleh tulis surat untuk batalkan perjanjian itu, serah pada kedutaan dan kita akan sampaikan kepada pemerintah… itu tidak menjadi masalah,” kata Hermono.


ADC PM kembali ke pasukan polis, mula bertugas di Bukit Aman 1 Jun

Senior Asisten Komisioner Nik Ezanee Mohd. Faisal yang sebelum ini bertugas sebagai Pegawai Juruiring (ADC) kepada Perdana Menteri (PM) akan kembali bertugas bersama pasukan pada 1 Jun.

Nik Ezanee mengesahkan sudah mendapat penempatan di Jabatan Pencegahan Jenayah dan Keselamatan Komuniti Bukit Aman, ia selepas hanya beberapa bulan sempat bekerja bersama Datuk Seri Ismail Sabri Yaakob, menurut laporan Utusan Malaysia.

Timbalan Ketua Polis Negara Datuk Razarudin Husain @Abd Rasid juga dilaporkan mengesahkan perkara tersebut dan menjelaskan pertukaran berkenaan bukan sahaja melibatkan Nik Ezanee sebaliknya beberapa lagi pegawai kanan.

“Ya, arahan pertukaran sudah dikeluarkan. Dia (Nik Ezanee) akan memegang jawatan sebagai Ketua Penolong Pengarah Pendataan/Analisa JPJKK di Bukit Aman.

“Lagipun, sekarang sudah ada pegawai baharu yang telahpun ganti dia di PMO (Pejabat Perdana Menteri),” jelasnya dipetik laporan Utusan Malaysia.

Menurut laporan media sebelum ini, Nik Ezanee berkata sudah memaklumkan perkara tersebut kepada Ismail Sabri berhubung keputusannya tersebut dan sangat memahami berhubung situasi dihadapinya.

“Saya bercakap dengan Perdana Menteri pada 2 April, dan saya memberitahu kemahiran dan bakat saya lebih baik digunakan di lapangan, kerana ia adakah kepakaran saya,” katanya dipetik laporan media, portal The Vibes baru-baru ini.

Nik Ezanee kemudiaan berkata lagi, “Perdana Menteri sangat memahami dan beliau berkata tidak mempunyai masalah dengan permintaan saya. Jadi, pada hari sama, saya memasukkan (permintaan dalam sistem) untuk perpindahan.”

Bagaimanapun timbul spekulasi berlainan berhubung isu perpindahan tersebut, menurut sumber ia melibatkan beberapa isu berhubung pentadbiran dalam pejabat PM yang dikatakan bermasalah.

Untuk rekod, Agenda Daily juga sebelum ini disaman hanya kerana ulasan dan analisa politik yang dikeluarkan tidak memihak kepada Ismail Sabri.

Agenda Daily juga sudah menghantar afidavit dan pernyataan pembelaan berhubung saman yang dikemukakan oleh peguam Ismail Sabri.

Nik Ezanee merupakan sebahagian daripada rombakan melibatkan lima pegawai kanan polis pada Disember tahun lepas.

Beliau dilantik sebagai Ketua JSJ Selangor pada 12 April 2021. Sebelum itu, beliau memegang jawatan sebagai Ketua Polis Daerah Petaling Jaya selama setahun lebih.

Nik Ezanee terkenal dengan sikap bersederhana dan pemurahnya yang sentiasa membantu masyarakat yang menghadapi kesusahan.


Indonesia lancar vaksinasi Covid-19 kanak-kanak enam hingga 11 tahun

Program vaksinasi besar-besaran Covid-19 kepada 26.8 juta kanak-kanak di Indonesia berumur enam hingga 11 tahun bermula hari ini, kata Kementerian Kesihatan Republik Indinesia (KKRI).

“Kami berharap vaksinasi akan mula diberikan hari ini, Selasa di beberapa kawasan yang sudah ditetapkan.

“Program ini akan dilaksanakan secara berperingkat sehingga tahun depan,” kata Pemangku Ketua Pengarah Pencegahan dan Kawalan Penyakit KKRI, Maxi Rein Rondonuwu.

Program itu akan dilaksanakan di wilayah dan daerah atau bandar di mana liputan suntikan dos pertama sudah melepasi 70 peratus dan liputan vaksinasi dalam kalangan golongan tua mencecah hampir 60 peratus.

Ketika ini, terdapat 106 daerah di 11 wilayah yang sudah memenuhi kriteria tersebut seperti di Banten, Yogyakarta, Jakarta, Jawa Barat, Jawa Tengah, Jawa Timur, Kalimantan Timur, Kepulauan Riau, Nusa Tenggara Barat, Sulawesi Utara, dan Bali.

“Sehingga kini, terdapat lebih 8.8 juta kanak-kanak dari 106 daerah akan divaksin,” jelasnya.

Selain itu, Kementerian Kesihatan turut menyediakan 6.4 juta dos vaksin Sinovac dari kebenaran penggunaan kecemasan (EUA) kepada golongan kanak-kanak berumur enam hingga 11 tahun.

Maxi yakin bekalan vaksin sangat mencukupi untuk melaksanakan program itu sehingga akhir bulan ini.

“Bermula Januari 2022, akan ada tambahan bekalan vaksin yang diterima daripada ketua pengarah farmasi dan peralatan perubatan, untuk mengekalkan program itu terus dilaksanakan,” jelasnya.

Jurucakap vaksin Covid-19 Kementerian Kesihatan, Siti Nadia Tarmizi memaklumkan golongan kanak-kanak akan diberikan 0.5 mililiter (ml) vaksin Covid-19.

Vaksin akan disuntik dua kali, dengan sela masa sekurang-kurangnya 28 hari,” jelasnya.

Sebelum disuntik vaksin, pegawai bertugas akan melaksanakan saringan kesihatan terlebih dahulu. – Agensi


Bekas Presiden Indonesia disahkan hidap kanser prostat

Bekas Presiden keenam Indonesia, Susilo Bambang Yudhoyono sedang menjalani rawatan di luar negara selepas disahkan menghidap kanser prostat.

Menurut pegawai peribadinya, Ossy Dermawan memaklumkan kanser prostat yang dihidapinya masih berada di tahap awal.

“Memang benar, Susilo Bambang Yudhoyono sedang menjalani pemeriksaan perubatan dan rawatan di luar negara. Beliau disahkan mengalami kanser prostat,” jelasnya.

Ossy memberitahu, beliau perlu mendapatkan rawatan di luar negara berdasarkan hasil konsultasi bersama beberapa pasukan doktor dari republik itu.


Suntikan vaksin remaja 12-17 tahun secara walk-in bermula Khamis

Remaja berusia 12 hingga 17 tahun boleh mula mendapatkan vaksin secara walk-in berjadual bermula Khamis ini dengan mengunjungi 156 Pusat Pemberian Vaksin (PPV) Awam dan Integrasi di seluruh negara.

Pengumuman tersebut dibuat Timbalan Menteri Kesihatan I, Datuk Dr. Noor Azmi Ghazali yang berkata, agihan vaksin itu mengikut lokasi sekolah berhampiran dengan PPV yang dikenal pasti dan pemberian vaksin akan dilaksanakan mengikut giliran serta tarikh dan masa yang ditetapkan.

“Jadual pemberian vaksin pula akan dikeluarkan pihak sekolah masing-masing kepada remaja dan ibu bapa.

“Bagi remaja yang telah mendapat tarikh vaksinasi di PPV Sekolah, kumpulan pelajar ini perlu mengekalkan janji temu sedia ada di PPV sekolah yang ditetapkan dan tidak dibenarkan walk-in ke PPV Awam atau Integrasi,” katanya dalam satu kenyataan hari ini.

Pengerusi Jawatankuasa Imunisasi Covid-19 Remaja (CITF-A) itu juga berkata, bagi remaja yang tidak bersekolah pula, mereka dibenarkan untuk walk-in di mana-mana 156 PPV yang berdekatan dengan kediaman masing-masing.

Kata beliau, sekiranya kuota vaksin di PPV tersebut habis untuk hari berkenaan, mereka akan diberi janji temu di PPV sama keesokan hari atau di klinik kesihatan swasta berdekatan.

Menurutnya, pendekatan walk-in berjadual ini dibuat bagi memudahkan dan mempercepatkan lagi proses pemberian vaksin kepada remaja di seluruh negara.

“Remaja yang menuntut di IPTA/IPTS yang berumur di bawah 18 tahun dibenarkan walk-in ke semua PPV yang masih beroperasi pada ketika ini dengan menunjukkan pengenalan diri sebagai pelajar IPTA/IPTS,” katanya.

Mengulas lanjut, beliau berkata, ibu bapa atau penjaga perlu hadir bersama untuk menandatangani borang kebenaran vaksinasi anak masing-masing.

Program Imunisasi Covid-19 Kebangsaan (PICK) Remaja dimulakan secara rasmi semalam dan menyasarkan 3.2 juta golongan remaja berusia 12 hingga 17 tahun.

Sehingga semalam, sebanyak 5,964 buah sekolah telah berdaftar dengan portal Vaksin-Anak-Ku.

Katanya, seramai 308,186 remaja telah menerima dos pertama vaksin Covid-19 dengan Sabah merekodkan bilangan tertinggi iaitu 118,141 orang diikuti Sarawak (88,473); Kedah (19,453); Kelantan (17,413); Johor (16,019) dan Labuan seramai 2,523.


Hati-hati rentas negeri semasa bercuti, elak gelombang Disember

Masyarakat perlu bijak melindungi diri dan keluarga, malah disaran supaya sentiasa mematuhi prosedur operasi standard (SOP) mencegah Covid-19, terutama selepas rentas negeri sejak Oktober lalu.

Pakar Perundingan Kecemasan dan Trauma Hospital Kuala Lumpur, Datuk Dr Alzamani Mohammad Idrose berkata, masih terdapat risiko masyarakat membawa pulang virus Covid-19 tanpa disedari dan sifat berhati-hati perlu sentiasa diterapkan.

“Justeru pemakaian pelitup muka dan penjarakan sosial masih tetap relevan.

“Kita tidak dapat tidak, akan hidup bersama Covid-19, maka harus bijak melindungi diri dan keluarga. Berpada-padalah dengan kebebasan yang ada,” katanya.

Mengulas lanjut, Dr Alzamani berkata, peluang rentas negeri yang diberikan itu perlu digunakan sebaiknya untuk menziarahi ibu bapa secara selamat dan setiap individu perlu memastikan SOP dipatuhi serta tidak mengambil sikap sambil lewa.

“Seperti yang sering disarankan, elakkan daripada menganjurkan majlis keramaian terutamanya dalam tempat tertutup.

“Kita perlu melihat trend jangkitan dalam tempoh satu hingga dua bulan ini. Saya jangkakan ia akan meningkat dan harapnya vaksin dapat memberi perlindungan,” katanya.

Dalam pada itu, Persatuan Perubatan Malaysia (MMA) melahirkan kebimbangan berhubung tanda-tanda peningkatan semula kes Covid-19.

Presiden MMA, Koh Kar Chai berkata demikian susulan indikator kadar kebolehjangkitan Covid-19 (R-Naught) di Malaysia meningkat kepada angka 1.0.

“MMA mengingatkan orang ramai supaya tidak leka dengan wabak semasa. Jangan terpengaruh dengan berita yang mengatakan Malaysia sedang memasuki fasa endemik dan tidak berjaga-jaga.

“Jumlah kes positif Covid-19 harian kita sudah cukup teruk dan sudah mula meningkat semula dengan kadar jangkitan Covid-19 telah mencecah 1.0 yang sememangnya membimbangkan,” ujarnya.

Kar Chai turut melahirkan kebimbangan berhubung kadar penggunaan katil di Unit Rawatan Rapi (ICU) bagi pesakit Covid-19 di Terengganu yang telah mencapai 84 peratus setakat ini.

“Kami melihat ramai yang melakukan kerja harian mereka melupakan keperluan memakai pelitup muka dengan betul dan mengekalkan jarak fizikal,” katanya.

Koh menegaskan selain vaksin Covid-19, pelitup muka dan penjarakan fizikal masih diperlukan untuk memerangi wabak Covid-19.

“Kehilangan nyawa masih boleh dilihat dan bagi mereka yang bernasib baik setelah pulih, ramai yang memerlukan rawatan perubatan dan pemulihan jangka panjang selepas menderita akibat virus itu.

“Bagi sesetengah orang yang pulih dari Long Covid, mereka menghadapi tekanan dan hilang rasa keinginan untuk hidup.

“Penderitaan pesakit yang terselamat akibat kegagalan organ dalaman adalah sesuatu yang menyedihkan dan perlu dilihat oleh mereka yang percaya bahawa Covid-19 cerita yang direka-reka,” katanya.


Anak harap usaha bebaskan Najib tidak dilupakan

Anak Datuk Seri Najib Razak berharap penyokong UMNO tidak akan melupakan perjuangan untuk pembebasan ayahnya yang kini sedang menjalani hukuman penjara 12 tahun.

Datuk Mohamad Nizar berkata sehingga kini masih ada penyokong parti yang melahirkan kerisauan mereka terhadap keadaan ayahnya di Penjara Kajang.

“Saya yakin UMNO masih memperjuangkan pembebasan ayanda. Tapi, selaku ahli keluarga saya tidak mahu momentum itu jadi perlahan atau dihentikan ataupun orang mudah lupa.

“Jadi, kita kena sentiasa memperingati bahawasanya beliau masih di dalam (penjara) dan saya harap usaha-usaha untuk membebaskan dan membela beliau akan terus diadakan,” katanya kepada pemberita ketika ditemui pada Perhimpunan Agung UMNO 2023 di Pusat Dagangan Dunia Kuala Lumpur (WTCKL), hari ini.

Awal hari ini, Najib dianugerahkan Anugerah Tokoh Pemuda 2023 sempena Perhimpunan Agung Pemuda UMNO 2023, hari ini.

Mohammad Nizar menerima anugerah tersebut mewakili bapanya itu yang kemudiannya disambut dengan air mata apabila suasana penyampaian anugerah itu menyaksikan beliau bersama Ketua Pemuda UMNO, Dr Muhamad Akmal Saleh dan Naib Ketua Pemuda UMNO, Hairi Mad Shah serta adiknya Datuk Mohd Nazifuddin saling berpelukan.

Najib kini sedang menjalani hukuan penjara 12 tahun selepas Mahkamah Persekutuan pada 23 Ogos 2022 mengekalkan sabitan dan hukuman terhadapnya termasuk denda RM210 juta dalam kes penyelewengan dana RM42 juta milik SRC International Sdn Bhd.


Syed Ibrahim tegur Syed Saddiq nak langgar PKR

Pengumuman 20 calon PKR yang akan bertanding pada Pilihan Raya Negeri (PRN) Johor menunjukkan pembahagian kerusi yang akan ditandingi Pakatan Harapan (PH) dan parti gabungan Parti Ikatan Demokratik Malaysia (MUDA), telah selesai.

Malah, tindakan Presiden MUDA Syed Saddiq Syed Abdul Rahman yang masih mempertikaikan pembahagian kerusi Dewan Undangan Negeri (DUN) yang akan ditandingi juga turut ditegur Pengerusi PKR Johor, Syed Ibrahim Syed Noh.

“Sikap mengugut dan mengancam antara satu sama lain wajar diketepikan. Jika kebetulan kita bertanding di kawasan bersebelahan, kita akan saling membantu. Kalau terus mengugut, kerja tidak berjalan.

“Berbalik kepada soal prinsip, PH mempunyai kerjasama dengan MUDA dari segi pembahagian kerusi apabila MUDA menerima kerusi daripada Parti Amanah Negara (AMANAH) dan DAP. PKR juga adalah sebahagian daripada PH.

“Jadi tak perlulah kata kalau kita tak boleh runding dengan PKR, kita akan langgar (berlaku pertindihan kerusi). Saya rasa itu sikap yang tidak betul.

“Kita perlu ada ‘gentleman’s understanding’ (persefahaman budiman) walaupun kita bukan rakan dalam PH. Atas dasar itu, saya rasa tak perlulah membuat kenyataan menyatakan MUDA akan ‘langgar’,” katanya memetik laporan BH.

Kelmarin, Syed Saddiq dilaporkan berkata, perbincangan antara pihaknya dengan PKR gagal mencapai kata sepakat, selain membayangkan kemungkinan berlaku pertindihan kerusi dengan PKR.

Syed Ibrahim berkata pengumuman semua 20 calon parti itu bermakna isu pembahagian kerusi sudah dimuktamadkan, sekali gus memberi isyarat kepada MUDA untuk memfokuskan usaha memenangi pilihan raya bersama PH.

Katanya, parti pimpinan Syed Saddiq perlu menyedari mereka bersama daripada parti pembangkang dan perlu menewaskan lawan yang sama.

Bagi menjernihkan keadaan, Syed Ibrahim berharap MUDA tidak berterusan mempersoalkan perkara itu, sebaliknya tampil bersama PH untuk saling membantu di kawasan ditandingi.

“PKR akan memberi tumpuan di 20 kerusi ditandingi manakala MUDA perlu memastikan kerusi yang diperoleh daripada AMANAH dan DAP tidak dipersiakan,” katanya.


Pemilik stesen minyak didenda RM40 ribu benar kereta asing isi RON95

Seorang pemilik stesen minyak berusia 59 tahun didenda RM40,000 di Mahkamah Sesyen Johor Bahru, kerana membenarkan kenderaan asing mengisi petrol RON95 pada 2019.

Phan Chib Chan mengaku bersalah selepas pertuduhan dibacakan terhadapnya di hadapan Hakim Datuk Che Wan Zaidi Wan Ibrahim.

Tertuduh membuat pengakuan itu dalam bahasa Mandarin dengan dibantu oleh jurubahasa.

Mengikut fakta kes, Phan membenarkan kenderaan berdaftar asing itu mengisi 54 liter petrol gred RON95 bernilai RM113.30 di sebuah stesen minyak di susur Jalan Tun Abdul Razak, 4 pada jam 10.40 pagi, 13 Mei 2019.

Phan didapati gagal mematuhi Peraturan 12A Peraturan-Peraturan Kawalan Bekalan 1974.

Kesalahan itu dilakukan mengikut Seksyen 22(1) Akta Kawalan Bekalan 1961, yang membawa hukuman denda maksimum RM1 juta atau penjara tiga tahun.

Pendakwaan kes oleh Kementerian Perdagangan Dalam Negeri dan Kos Sara Hidup, diketuai oleh Timbalan Pendakwa Raya Muhamad Sabiq Muhamad Subri dan Raja Nor Ikhlas Raja Ariff, manakala Phan diwakili oleh Lim Chon Sim.

Pendakwaan Phan adalah yang pertama di negara ini berikutan undang-undang yang melarang pengisian petrol gred RON95 kepada kenderaan berdaftar asing.

Dia kemudian membayar denda itu, menurut MalayMail.


ADUN DAP Pasir Bedamar dituduh masukkan dadah ke dalam badan

Ahli Dewan Undangan Negeri (ADUN) DAP Pasir Bedamar mengaku tidak bersalah di Mahkamah Majistret Bukit Mertajam, hari ini atas tuduhan memasukkan dadah jenis methamphetamine ke dalam badan pada 14 Januari lalu.

Terence Naidu membuat pengakuan itu selepas pertuduhan dibacakan terhadapnya di hadapan Majistret Nurul Rasyidah Mohd Akit.

Kesalahan itu didakwa dilakukan di Pejabat Bahagian Siasatan Jenayah Narkotik, Ibu Pejabat Polis Daerah (IPD) Seberang Perai Tengah pada jam 12.13 tengah malam, 14 Januari lalu.

Berdasarkan pertuduhan, ADUN DAP Perak itu didakwa memberikan dirinya dadah jenis ‘3-4 methylenedioxymethamphetamine (MDMA)’ yang disenarai sebagai dadah berbahaya di bawah Akta Dadah Berbahaya 1952.

Pendakwaan dilakukan Pengarah Pendakwaan negeri Datuk Khairul Anuar Abdul Halim mengikut Seksyen 15(1) (a) Akta Dadah Berbahaya 1952 dan boleh dihukum mengikut Seksyen 15(1) akta sama yang dibaca bersama Seksyen 38B akta sama.

Jika sabit kesalahan, tertuduh yang diwakili peguam Ramkarpal Singh dan RSN Rayer, boleh didenda tidak melebihi RM5,000 atau penjara selama tempoh tidak lebih dari dua tahun.

Ketika prosiding kes, Khairul Anuar memohon mahkamah menetapkan wang jaminan RM5,000 terhadap Naidu, namun Ramkarpal memohon wang jaminan dikurangkan memandangkan anak guamnya memberikan kerjasama sejak hari pertama ditahan polis.

Mahkamah membenarkan tertuduh diikat jamin RM4,000 dan menetapkan 17 Mei depan sebagai tarikh serahan dokumen.

Media sebelum ini melaporkan, ADUN dari Perak ditahan di sebuah kelab malam di Perai ketika serbuan polis kira-kira jam 9 malam pada 13 Januari lalu dan ujian air kencing dilakukan mendapati beliau positif dadah.

Dalam serbuan oleh Jabatan Integriti dan Pematuhan Standard (JIPS) Bukit Aman itu, keseluruhan 48 individu ditahan dengan 36 berkait dadah, manakala 12 lagi kesalahan jenayah.


Ringgit jatuh, terendah sejak Januari 2017 berbanding dolar AS

Ringgit kembali merosot kepada paras terendah sejak Januari 2017 berbanding dolar Amerika Syarikat (AS) berikutan unit negara maju naik kepada paras tertinggi dalam tempoh 20 tahun berbanding mata wang utama selepas Pengerusi Rizab Persekutuan AS (Fed), Jerome Powell menegaskan kadar yang tinggi dijangka berterusan untuk tempoh yang belum dapat dikenal pasti.

Kenyataan itu dibuat di tengah-tengah isyarat bahawa inflasi ekonomi terbesar dunia itu tidak menunjukkan sebarang tanda penurunan.

Pada 6 petang, mata wang tempatan susut kepada 4.4885/4915 berbanding dolar AS daripada 4.4655/4675 sewaktu ditutup pada Jumaat.

Seorang penganalisis memberitahu Bernama bahawa pasaran kini mengunjurkan kenaikan kadar faedah AS sebanyak 75 mata asas ketika mesyuarat Fed pada September dengan kadar antara 3.75-4.0 peratus menjelang akhir tahun ini.

Dalam negara, Indeks Harga Pengguna Malaysia (IHP) meningkat 4.4 peratus tahun ke tahun kepada 127.9 pada Julai 2022 berbanding 122.5 pada bulan yang sama tahun lalu.

Inflasi untuk tempoh Januari hingga Julai 2022 menokok 2.8 peratus berbanding tempoh sama pada 2021.

Menurut Menteri di Jabatan Perdana Menteri (Ekonomi), Datuk Seri Mustapa Mohamed, trend kadar inflasi yang tinggi adalah fenomena global yang turut dialami oleh banyak negara berikutan kenaikan input pengeluaran dan harga bahan api.

Bagaimanapun, Mustapa berkata kadar inflasi di Malaysia adalah antara yang paling rendah di dunia.

Beliau berkata kadar pada Julai 2022 adalah lebih rendah berbanding United Kingdom (10.1 peratus), Zon Euro (8.9 peratus), AS (8.5 peratus), Thailand (7.6 peratus), Singapura (7.0 peratus), Filipina (6.4 peratus), Korea (6.3 peratus) dan Indonesia (4.9 peratus), katanya.

Sementara itu, ringgit diniagakan kebanyakannya tinggi berbanding kumpulan mata wang utama, kecuali berbanding euro dengan merosot kepada 4.4705/4735 berbanding 4.4668/4688 sewaktu ditutup pada Jumaat.

Ringgit meningkat berbanding dolar Singapura kepada 3.2100/2126 daripada 3.2140/2159, naik berbanding pound Britain kepada 5.2439/2474 daripada 5.2831/2855 dan menokok berbanding yen Jepun kepada 3.2385/2409 daripada 3.2619/2636 pada Jumaat.


Khairudin nafi nikahi Mawar, tidak ditahan di SJR Perasing

Ahli Parlimen Kuala Nerus, Datuk Seri Mohd Khairuddin Aman Razali menafikan dakwaan adalah individu yang ditahan semasa Sekatan Jalan Raya (SJR) di kawasan Perasing, bersama seorang wanita yang dikatakan sebagai bekas isteri seorang artis, Mawar Abdul Karim hari ini.

Menteri Perusahaan Perladangan dan Komoditi itu berkata, beliau juga menafikan laporan sebuah portal yang mendakwa sudah berkahwin dengan ahli perniagaan tersebut dan menyifatkan semua dakwaan itu sebagai satu fitnah terbaharu daripada mereka dengki kepada beliau.

“Semoga Allah membalas segala fitnah mereka dengan sehina-hinanya!,” katanya menerusi satu kenyatan lewat malam ini.

Sehubungan itu, beliau akan membuat laporan polis pada 28 Mei 2021 di Ibu Pejabat Polis Daerah Kuala Terengganu berhubung dakwaan tersebut dan akan mengambil tindakan undang-undang untuk menegakkan kebenaran.

“Saya akan keluarkan kenyataan penuh sejurus selesai membuat laporan Polis,” tegasnya.

Hari ini tular dalam mesej WhatsApp meelibatkan Khairudin bersama wanita yang dikatakan Mawar itu semasa ditahan dalam SJR di Perasing.

Mawar yang pernah menjadi isteri kepada pelakon popular Fizo Omar didakwa dilihat berada di dalam kereta yang sama dalam kereta Khairudin.


Kes pemerdagangan orang, Datuk calon PRU-14 antara dicekup

Seorang calon yang bertanding dalam Pilihan Raya Umum ke-14 (PRU-14) lalu antara 11 individu yang ditahan bagi membantu siasatan berhubung kes pemerdagangan menusia (eksploitasi buruh).

Ketua Polis Pulau Pinang, Datuk Mohd Shuhaily Mohd Zain berkata lelaki bergelar Datuk berusia lingkungan 50-an itu ditahan di rumahnya pada jam 8.25 malam semalam (30 Oktober 2022).

Katanya, penahanan bekas ahli politik tersebut dibuat susulan tangkapan 10 individu lain melibatkan lapan lelaki dan dua wanita pada jam 12.10 tengah malam, 27 Oktober lalu.

“Salah seorang daripada lelaki yang ditahan dalam serbuan ketiga adalah bekas ahli politik tersebut. Dalam serbuan tersebut, tiga mangsa dipercayai mangsa pemerdagangan orang berjaya diselamatkan.

“Siasatan awal mendapati bekas ahli politik tersebut merupakan pengasas premis pemulihan dadah dan alkohol berkenaan. Premis tersebut beroperasi sejak dua tahun lalu tanpa didaftarkan dengan mana-mana jabatan kerajaan,” katanya pada sidang akhbar di IPK Pulau Pinang di Georgetown, hari ini (31 Oktober 2022), lapor Sinar Harian.

Sebelumnya polis telah menahan seorang lelaki di sebuah rumah kedai yang dijadikan premis pemulihan dadah serta alkohol dan berjaya menyelamatkan tujuh mangsa.

Serbuan seterusnya polis menahan tujuh suspek iaitu enam lelaki dan seorang wanita serta menyelamatkan tiga mangsa berusia lingkungan 22 hingga 46 tahun.

Mohd Shuhaily berkata pihaknya percaya kesemua mangsa diseksa, dipukul dan dipaksa untuk bekerja tanpa diberi bayaran gaji.

“Hasil siasatan mendapati sindiket ini menyasarkan individu yang mempunyai masalah ketagihan dadah dan alkohol. Mereka ini dikenakan bayaran antara RM1,200 hingga RM1,500 kononnya untuk merawat ketagihan yang dialami.

“Semua mangsa diarahkan bekerja tanpa dibayar gaji dan tiada cuti rehat. Mangsa diarahkan bekerja di kedai cuci kereta, kedai servis pendingin hawa, kedai kayu dan kedai makan,” katanya.

Beliau berkata, kesemua mangsa dipukul dan diikat sekiranya mereka melawan selain diberi makanan dalam jumlah yang sedikit.

“Hasil pemeriksaan fizikal mendapati, kebanyakan mangsa mempunyai kesan kecederaan akibat dipukul.

“Selain itu, kita turut merampas beberapa barangan antaranya sebuah komputer riba, sembilan buah telefon bimbit, dua utas rantai besi, sebatang paip PVC dan dua batang besi penyambung katil,” katanya.

Kes disiasat mengikut Seksyen 12 Akta Anti Pemerdagangan Manusia dan Penyeludupan Migran 2010 (ATIPSOM) 2007 yang memperuntukkan hukuman penjara 20 tahun dan denda.


Gelombang Covid-19 di UK mengejutkan, kes harian lebih 78,600

United Kingdom (UK) merekodkan kes Covid-19 paling tinggi setiap hari sejak permulaan wabak itu apabila ketua kesihatan kanan Britain berkata mungkin terdapat peningkatan yang ‘mengejutkan’ dalam beberapa hari akan datang.

Sebanyak 78,610 lagi jangkitan Covid-19 dilaporkan, kira-kira 10,000 lebih tinggi daripada paras tertinggi sebelumnya yang dilaporkan pada Januari.

Lebih 11 juta orang kini diuji positif Covid-19 di United Kingdom, yang mempunyai jumlah penduduk sekitar 67 juta.

Dengan varian baharu Omicron yang sangat mudah menular sehingga melonjak kes di seluruh Britain, Perdana Menteri Boris Johnson telah memberi amaran berhubung ‘gelombang pasang surut’ jangkitan.

Bagaimanapun, Johnson mengalami tamparan hebat terhadap kuasanya pada Selasa apabila menerima tentangan terbesar sejak memegang jawatannya apabila lebih 100 Ahli Parlimen mengundi menentang langkah-langkah untuk membendung peningkatan penularan penyakit itu.

Ketua Eksekutif Agensi Keselamatan Kesihatan UK, Jenny Harries mengklasifikasikan varian Omicron mungkin ancaman paling ketara sejak permulaan wabak Covid-19.

“Angka-angka yang kita lihat pada data dalam beberapa hari akan datang akan agak mengejutkan berbanding dengan kadar peningkatan yang dilihat dalam kes untuk varian sebelumnya,” katanya kepada jawatankuasa Parlimen.

Harries berkata Omicron mempunyai potensi meletakkan perkhidmatan kesihatan negara dalam ‘bahaya yang serius’ kerana kelajuan jangkitan semakin meningkat.

Varian baharu virus itu meningkat dua kali ganda dalam tempoh tidak sampai dua hari di kebanyakan wilayah di Britain, dengan kadar peningkatannya amat ketara di London dan Manchester.

Lebih 10,000 kes Omicron telah direkodkan, dengan sekurang-kurangnya 10 orang dimasukkan ke hospital. Seorang maut selepas dijangkiti varian itu, yang bakal menjadi varian dominan di London.

Sehingga kini, lebih 146,000 orang telah meninggal dunia akibat Covid-19 di United Kingdom. – Agensi


Naib Presiden UMNO yakin kemelut Zahid-Tajuddin selesai secara baik

Walaupun pertembungan antara Datuk Seri Tajuddin Abdul Rahman dengan Datuk Seri Ahmad Zahid Hamidi dilihat nampak panas, ia tidak akan menyebabkan parti berpecah-belah dan berantakan.

Naib Presiden UMNO, Datuk Seri Mahdzir Khalid yakin isu dalaman parti tersebut tidak akan berlarutan dan boleh diselesaikan secara kekeluarga walaupun Tajuddin sedang mengkritik hebat Presiden parti, Zahid dengan pelbagai dakwaan yang dilemparkan.

“Atas semangat kekeluargaan, setiap isu dan permasalahan akan diselesaikan sebagai sebuah keluarga.

“UMNO ini adalah sebuah keluarga, setiap masalah kita akan selesaikan atas semangat kekeluargaan,” katanya dipetik laporan BH hari ini.

Berhubung dakwaan dibuat Tajuddin, Mahdzir sebaliknya enggan memberi sebarang komen berhubung isu tersebut.

Semalam dalam satu sidang media khas, Tajuddin mendedahkan pelbagai kepincangan di dalam UMNO, termasuk mengatakan Zahid berbohong mengenai laungan “No DAP No Anwar” sedangkan pemimpin atasan parti memberi sokongan kepada Datuk Seri Anwar Ibrahim sebagai calon Perdana Menteri (PM) sebelum ini.

Menurut Tajuddin, Zahid juga sebenarnya mempunyai cita-cita mahu menjadi PM, dan penamaan Datuk Seri Ismail Sabri Yaakob sebagai PM dan “poster boy” Barisan Nasional (BN) sebenarnya hanya umpan supaya disegerakan pilihan raya umum ke-15 (PRU-15).

“Tak boleh pakai cerita poster boy ini semua, ini semua umpan… umpan kepada PM supaya dia bersetuju mengadakan pilihan raya (segera).

“Bila ada pilihan raya, dia (Zahid) masih nak bertanding, jadi Presiden parti, kalau menang UMNO, tak menang pun tapi UMNO jadi parti komponen utama dalam kerajaan baharu, dia lah jadi PM,” kata Tajuddin semalam.

Dalam pada itu, Tajuddin juga menggesa supaya Zahid berundur dan melepaskan jawatannya kerana terpalit dengan kes mahkamah yang menyebabkan imej parti tersebut tercalar.


ADUN Tronoh dakwa wujud muslihat politik berhubung pertuduhan rogol

Pertuduhan merogol pembantu rumah warga Indonesia didakwa mempunyai muslihat politik, kata Ahli Dewan Undangan Negeri (ADUN) Tronoh, Paul Yong Choo Kiong di Mahkamah Tinggi Ipoh hari ini.

Choo Kiong semasa sesi sesi pemeriksaan utama oleh peguambelanya, Datuk Rajpal Singh memberitahu di hadapan Datuk Abdul Wahab Mohamed berkata muslihat itu dirancang pihak tertentu kerana mahu mengganggu kerajaan Pakatan Harapan (PH) di Perak yang memiliki majoriti tipis selepas Pilihan Raya Umum Ke-14 (PRU-14) lalu.

Ujarnya, jika dua ADUN PH disingkir atau dijatuhkan, kerajaan negeri PH ketika itu akan jatuh.

“Ada juga ura-ura yang mengatakan terdapat usul tidak percaya kepada Menteri Besar akan diadakan pada sidang Dewan Undangan Negeri (DUN) selain saya akan diganti atau disingkirkan.

“Selepas kejadian, ada seorang lagi Exco yang dituduh terlibat dalam kes rasuah. Ini adalah jelas menunjukkan ada pihak yang cuba menjatuhkan kami dalam kerajaan pada masa itu. Tarikh kejadian iaitu 7 Julai 2019 juga adalah terlalu dekat dengan majlis angkat sumpah penggal kedua Exco dan saya merupakan Exco pada ketika itu.

“Saya rasa ada pihak yang amat iri hati dan cemburu terhadap porfolio yang dipegang iaitu kerajaan tempatan, perumahan, pengangkutan awam dan hal ehwal bukan Islam dan kampung baharu,” katanya.

Hari ini berlangsung prosiding pertama bela diri melibatkan tertuduh.

Choo Kiong yang memilih memberi keterangan secara bersumpah dari kandang saksi juga memberitahu mahkamah, beliau percaya mempunyai musuh politik kerana sentiasa berasa diekori oleh kenderaan tidak dikenali setiap kali ke pejabatnya di bangunan Setiausaha Kerajaan Negeri atau pulang ke rumah.

Sementara itu semasa disoal balas Pengarah Pendakwaan Negeri Perak, Azlina Rasdi sama ada dia ada membuat laporan polis kerana diekori, Choo Kiong memberitahu tiada laporan polis dibuat berkaitan dakwaan tersebut.

Malah Choo Kiong menolak cadangan Azlina bahawa dakwaan dia diekori adalah ilusinya semata-mata. ADUN Tronoh itu juga memberitahu dia tidak pernah menerima ugutan secara serius melainkan hanya surat layang yang diakuinya perkara biasa sebagai ahli politik.

Sementara itu, saksi pembelaan kedua, Too Choon Looi, 46, yang juga isteri Choo Kiong tidak bersetuju dengan hujah pihak pendakwaan bahawa suaminya telah merogol pembantu rumah berkenaan.

Choon Looi berkata, adalah tidak munasabah untuk suaminya melakukan perbuatan rogol itu kerana pada malam kejadian, dia berada di rumah dan hanya keluar sekitar 10 minit sahaja.

Perbicaraan disambung 31 Mac ini.

Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.

Perbuatan tersebut didakwa dilakukan antara pukul 8.15 hingga 9.15 malam, 7 Julai 2019. Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.


Lagi 30 sekolah di Selangor ditutup dua hari

Lagi 30 buah sekolah di Selangor diarahkan tutup selama dua hari, menurut pekeliling Jabatan Pendidikan Negeri Selangor (JPNS) yang dikeluarkan hari ini.

Penutupan berkuat kuasa 28 April hingga 29 April oleh JPNS berikutan laporan bahawa terdapat kes Covid-19 di sekolah itu.

“Sehubungan itu, sekolah berkenaan diarahkan ditutup selama dua hari iaitu 28 April dan 29 April. Penutupan bagi membolehkan ujian saringan kontak rapat dan penilaian risiko dijalankan oleh pihak Pejabat Kesihatan Daerah (PKD),” menurut pekeliling JPNS.

JPNS juga meminta sekolah berkenaan melakukan pembersihan serta sanitasi dalam tempoh penutupan itu.

Pihak sekolah juga diminta berbincang dengan PKD serta pegawai pendidikan daerah pada hari pertama penutupan untuk menentukan jika penutupan sekolah perlu dilanjutkan.

Senarai sekolah yang ditutup sementara di Selangor:

Klang: SJKC Perempuan, SJKC Tshing Nian, SJKC Ying Wah, SMK Tengku Ampuan Jemaah, SK Klang,

Kuala Selangor: SMK Raja Muda Musa, SJKC Chung Wah, SK Sungai Burung

Sepang: SMK Putra Perdana, SMK Cyberjaya, SK Sungai Rawang

Petaling Perdana: SMK Bandar Puchong Jaya A, SK Setia Alam, SJKC Shin Cheng (Harcroft), SMK Puchong Perdana, SK Pusat Bandar Puchong 2, SMK Seri Kembangan, SJKC Yak Chee

Gombak: SK Sg Pelong, SK Hulu Klang

Petaling Utama: SJKC Damansara, SJKC Sungai Buloh, SMK Kelana Jaya Hulu Langat: SK Sungai Ramal Dalam, SK Bukit Raya, SK Dusung Nanding, SJKC Batu Sebelas, SJKT Ladang Rinching, SK Desa Baiduri, SK Bandar Baru Bangi


Dana politik disita SPRM: Bersatu yakin persiapan PRN tak terjejas

Walaupun akaun Bersatu telah disita Suruhanjaya Pencegahan Rasuah Malaysia (SPRM), pemimpin parti berkenaan yakin jentera pilihan raya mereka akan tetap berjalan lancar menjelang Pilihan Raya Negeri yang dijangka Ogos depan.

Bersatu telah pun belajar daripada Pilihan Raya Umum Ke-14 (PRU-14) apabila parti itu dikenakan perintah pembubaran sementara selama 30 hari – hanya sebulan sebelum tarikh pengundian 9 Mei 2018, kata Ketua Penerangan Bersatu, Datuk Razali Idris.

“Kali ini, ia juga sama. Malah, saya melihat sokongan meningkat apabila kita ditekan dengan pelbagai cara dan dituduh dalam banyak perkara.

“Kita cuma nak tanya kenapa hanya Bersatu sahaja yang disiasat untuk aliran masuk dana, tetapi tidak kepada pihak lain, terutama dalam kerajaan. Apakah sumber dana mereka?,” katanya menurut The Star.

Dengan akaun dibekukan, beliau berkata Bersatu bahagian telah memulakan operasi mengumpul dana sendiri bagi menjalankan aktiviti mereka.

“Ada beberapa yang mengumpul derma dan dana.

“Kami dapat beroperasi seperti biasa. Tiada satu bahagian pun ditutup kerana krisis kewangan,” katanya.

Ahli Majlis Pimpinan Tertinggi (MPT) Bersatu, Dr Muhammad Faiz Na’aman pula berkata Bersatu akan mengambil semua langkah undang-undang yang diperlukan ke atas akaun yang dirampas SPRM.

“Mahkamah harus memutuskan sama ada tindakan yang diambil oleh SPRM adalah sah dan adil atau tidak.

“Tolong berlaku adil. Pembiayaan politik tidak menyalahi undang-undang di negara kita (setakat ini), dan tidak ada bukti sama sekali bahawa (presiden parti) Tan Sri Muhyiddin Yassin mengarahkan kontraktor atau pembiaya memberi sumbangan kepada parti kita.

“Rampasan akaun itu boleh menjejaskan kempen kami dalam enam PRN akan datang, tetapi ia tidak akan menghalang kami. Kami juga mempunyai ramai sukarelawan,” tambahnya.

Beliau berkata, walaupun akaun yang dirampas itu mewakili dana utama parti, masih terdapat cara lain untuk membiayai kempen PRN.

20 April, SPRM mengesahkan menyita dua akaun Bersatu yang dibekukan pada 12 dan 13 Januari lalu.

Sitaan ke atas dua akaun itu dibuat setelah SPRM mengemukakan perintah mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA 2001) kepada pihak bank.

Menurut SPRM, tindakan sitaan dilakukan selepas akaun terbabit dibekukan pada 12 dan 13 Januari lalu, mengikut Seksyen 44 AMLATFPUAA 2001 bagi membantu siasatan terhadap wang yang disyaki daripada hasil haram.


Panas tak apa, jangan koyak: Ahli Parlimen muda PN sindir MP DAP

Penyertaan pertama Ahli Parlimen Perikatan Nasional (PN) Kepala Batas, Dr Siti Mastura Muhammad ketika sesi perbahasan di Dewan Rakyat hari ini (16 Februari 2023) menarik minat ramai Ahli Parlimen kerajaan, sehingga sesi pada sebelah petang tadi panas seketika.

Beberapa Ahli Parlimen kerajaan khususnya dari DAP, termasuk DAP-Jelutong, RSN Rayer, berulang kali mencelah perbahasan bertenaga Siti Mastura, 34, yang kali pertama menjadi Ahli Parlimen selepas menang Pilihan Raya Umum Ke-15 (PRU-15).

Bagaimanapun, Naib Ketua Dewan Muslimat PAS Pulau Pinang itu enggan melayan sebarang celahan berkenaan, sebaliknya meminta Ahli Parlimen kerajaan untuk mendengar perbahasannya.

Dewan Rakyat bertukar panas ketika lulusan Universiti Al-Azhar di Mesir itu menyentuh isu tiga pengguna TikTok wanita yang didakwa diserang dan diganggu selepas memuat naik kandungan menyerang pimpinan kerajaan.

“Apakah pendirian Menteri Komunikasi dan Digital berkenaan isu buli tiga ‘TikTokers’ wanita yang berdepan serangan maklumat peribadi, ‘body shaming’.

“Dalam hal ini, kita harap kementerian tidak menunjukkan dwistandard walaupun mereka ini adalah TikTokers yang menyokong Perikatan Nasional (PN),” katanya ketika membahaskan usul ucapan terima kasih terhadap titah ucapan Yang di-Pertuan Agong, hari ini (16 Februari 2023).

Isu itu menyebabkan semakin ramai Ahli Parlimen kerajaan bangkit untuk mencelah dan mempersoalkan mengenai isu tiga pengguna TikTok wanita itu, yang didakwa menyebarkan maklumat tidak benar berhubung isu Perdana Menteri, Datuk Seri Anwar Ibrahim melantik anaknya, Nurul Izzah sebagai penasihat.

Tidak berpuas hati dengan tindakan Siti Mastura yang enggan membenarkan celahan, RSN Rayer (PH-Jelutong) bangun dan mendakwa ucapan Ahli Parlimen Kepala Batas itu melanggar Peraturan Mesyuarat Dewan Rakyat.

Namun, Timbalan Speaker Dewan Rakyat, Alice Lau enggan melayan celahan Rayer, sebaliknya terus meminta Siti Mastura meneruskan perbahasannya.

“Yang Berhormat, sila duduk. Biar Yang Berhormat Kepala Batas habiskan ucapannya,” kata Alice yang juga Ahli Parlimen Lanang.

Siti Mastura kemudian bangun untuk meneruskan ucapannya sambil menyindir Rayer dan Ahli Parlimen kerajaan lain yang tidak berpuas hati dengannya dengan berkata: “Terima kasih tuan Yang Dipertua. Panas tak apa, tapi jangan koyak.”

Sindiran berkenaan menyebabkan beberapa Ahli Parlimen kerajaan enggan duduk dan terus mengganggu perbahasan Ahli Parlimen Kepala Batas itu, sebelum Alice sekali lagi meminta semua pihak duduk dan menghentikan gangguan itu.

“Sesiapa yang ingin rehat, sila keluar. Jangan bising,” kata Alice secara sinis, sebelum keadaan Dewan kembali tenang.


Semasa kempen PRN, MB Selangor umum batal projek bina PJD Link

Kerajaan Negeri Selangor mengumumkan pembatalan permohonan pembinaan Lebuh Raya Bertingkat Penyuraian Trafik Petaling Jaya (PJD Link) di kawasan Bandaraya Petaling Jaya pad hari ketiga kempen PRN bermula.

Menteri besar sementaranya, Datuk Seri Amirudin Shari berkata keputusan itu dibuat kerana pihaknya tidak berpuas hati dengan laporan Penilaian Kesan Alam Sekitar (EIA), Kajian Penilaian Impak Sosial (SIA), dan Kajian Penilaian Impak Trafik  (TIA) yang dikemukakan pemaju.

“Setelah meneliti laporan penilaian impak, kerajaan negeri tidak berpuas hati dengan Pelan PJD Link yang dikemukakan kerana tidak menepati syarat yang ditetapkan.

“Oleh itu Kerajaan Negeri Selangor pada hari ini mengambil keputusan membatalkan permohonan pembinaan PJD Link,” katanya dalam satu kenyataan, hari ini.

Kata beliau, pada awalnya cadangan pembinaan lebuhraya tersebut mendapat kelulusan prinsip daripada jemaah menteri Persekutuan pada 12 November 2017.

Kemudian katanya, cadangan itu dibawa kepada Majlis Tindakan Ekonomi Negeri Selangor (MTES) pada 3 September 2020 dan kajian dijalankan dengan melibatkan penduduk di kawasan Petaling Jaya.

Seterusnya, cadangan itu dibentangkan kepada jemaah menteri kerajaan Persekutuan pada 12 November 2021 melalui Memorandum Jemaah Menteri untuk kelulusan bersyarat supaya cadangan ini memenuhi semua syarat yang ditetapkan oleh Kerajaan Negeri Selangor.

Susulan daripada itu, perjanjian konsesi antara Kerajaan Persekutuan di bawah Perikatan Nasional dan pemaju berkenaan ditandatangani pada 5 April tahun lalu dengan syarat syarikat berkenaan melaksanakan secara penuh EIA, SIA dan TIA sebelum perjanjian tersebut diaktifkan.

Sebelum ini media beberapa kali melaporkan bantahan penduduk sekitar Kinrara terhadap pembinaan tersebut kerana diyakini memberi kesan buruk kepada kesejahteraan dan sosio-ekonomi penduduk termasuk perobohan beberapa penempatan pendudukan.

Difahamkan pembinaan PJD Link itu dikatakan untuk mengurangkan kesesakan lalu lintas namun penduduk mendakwa ia tidak relevan kerana di kawasan itu mempunyai kemudahan pengangkutan awam.


Bersatu serah notis kekosongan empat kerusi Parlimen di Sabah

Bersatu mengesahkan menghantar notis kepada Yang di-Pertua Dewan Rakyat memaklumkan mengenai kekosongan luar jangka kerusi Parlimen, susulan tindakan empat ahli Parlimen (MP) yang keluar parti baru-baru ini.

Naib Presidennya, Datuk Seri Ronald Kiandee berkata Bersatu berpendirian keempat-empat Ahli Parlimen berkenaan hendaklah terhenti menjadi ahli Dewan Rakyat dan perlu mengosongkan kerusi mereka, menurut Perkara 49A(3) Perlembagaan Persekutuan.

“Selanjutnya telah dimohon juga kepada Yang di-Pertua Dewan Rakyat supaya perkara ini dimaklumkan kepada Suruhanjaya Pilihan Raya (SPR) dalam tempoh 21 hari daripada tarikh penerimaan notis bertulis supaya proses pilihan raya dapat diatur bagi mengisi kekosongan tersebut,” katanya dalam satu kenyataan.

Empat MP berkenaan ialah Datuk Armizan Mohd Ali (Parlimen Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Matbali Musah (Sipitang).

Ronald yang juga MP Beluran, melalui surat bertarikh 3 November 2022 daripada Setiausaha Badan Pimpinan Bersatu Sabah kepada Tan Sri Muhyiddin Yassin, Presiden Bersatu itu telah mengesahkan bahawa keempat-empat ahli Dewan Rakyat tersebut adalah antara calon yang akan bertanding pada PRU-15 sebagai anggota Bersatu.

Keahlian mereka dalam GRS juga adalah sebagai anggota parti Bersatu, kata Ronald.

Beliau menambah, kenyataan Pengerusi GRS, yang juga Pengerusi Bersatu Sabah, Datuk Seri Hajiji Noor pada 2 November lalu turut mengumumkan bahawa terdapat enam calon daripada parti Bersatu akan mewakili GRS untuk bertanding dalam PRU-15.

“Walau bagaimanapun, pada 10 Disember 2022, Hajiji telah membuat satu kenyataan media yang menyatakan bahawa kesemua pemimpin parti Bersatu Sabah telah keluar dari parti.

“Pada sidang Dewan Rakyat 19 Disember 2022 lalu, keempat-empat Ahli Dewan Rakyat tersebut telah berada di blok kerajaan.

“Tindakan menyertai dan duduk di blok yang tidak menyokong parti Bersatu yang diterajui oleh Muhyiddin, dan Datuk Seri Hamzah Zainudin sebagai Ketua Pembangkang adalah ‘crossing the floor’ dan ia melanggar janji pilihan raya mereka kepada pengundi,” katanya menurut Awani.

Susulan tindakan berkenaan, Ronald berkata, keahlian mereka sebagai anggota parti Bersatu telah gugur mengikut perlembagaan parti Bersatu dan perkara tersebut telah dimaklumkan melalui surat bertarikh 21 Disember 2022.

Pada 10 Disember, kepimpinan Bersatu Sabah yang dipimpin Hajiji mengumumkan meninggalkan Bersatu dan secara kolektif menjadi ahli GRS.

Sementara pada 12 Disember lalu, Setiausaha Agung GRS, Datuk Seri Masidi Manjun yakin empat ahli Parlimen gabungan itu tidak terjejas dengan Akta Anti-Lompat Parti.

GRS dan empat ahli Parlimen berkenaan, ujar beliau, menyedari sepenuhnya Akta Anti-Lompat Parti yang berkuatkuasa pada 5 Oktober lalu sebelum mereka bertanding sebagai calon untuk PRU15.


Sektor terjejas dapat diskaun bil elektrik selama 3 bulan

Kerajaan melanjutkan pemberian diskaun bil elektrik kepada sektor yang terjejas susulan pelaksanaan ‘total lockdown’ yang bermula esok, kata  Perdana Menteri Tan Sri Muhyiddin Yassin.

Pengendali hotel, agensi pengembaraan dan pelancongan, premis dan kompleks beli-belah, pusat konvensyen, taman tema dan pejabat syarikat penerbangan tempatan layak menerima diskaun bil elektrik sebanyak 10 peratus selama tiga bulan tambahan antara Julai hingga September 2021.

“Kerajaan juga bersetuju memberi potongan khas kepada pemilik bangunan dan ruang perniagaan yang menawarkan pengurangan sewa premis perniagaan sekurang-kurangnya 30 peratus daripada kadar sewa semasa, kepada Perusahaan Kecil dan Sederhana (PKS) dan bukan PKS untuk tempoh enam bulan lagi sehingga 31 Disember 2021.

“Selain itu, pelanjutan sehingga 31 Disember 2021 bagi pengecualian cukai pelancongan dan cukai perkhidmatan ke atas penginapan yang disediakan oleh pengendali hotel masih berterusan,” katanya dalam perutusan khas Perdana Menteri: Bantuan PKP 3.0 sebentar tadi.

Terdahulu, Muhyiddin mengumumkan program bantuan Pemerkasa Plus sebagai inisiatif terbaru kerajaan ekoran pelaksanaan sekatan pergerakan penuh (total lockdown).

Katanya, nilai keseluruhan program Pemerkasa Plus adalah berjumlah RM40 bilion, di mana suntikan langsung fiskal kerajaan adalah sebanyak RM5 bilion.

Tambahnya, langkah baru Pemerkasa Plus akan dilaksanakan berlandaskan tiga matlamat utama iaitu mempertingkatkan kapasiti kesihatan awam; meneruskan agenda prihatin rakyat; dan menyokong kelangsungan perniagaan.


Wisma Jakel terbakar lagi: Bomba siasat disengajakan atau bara api

Jabatan Bomba dan Penyelamat (JBPM) sedang melihat kemungkinan pembakaran disengajakan atau bara api sebagai punca kebakaran kedua di Wisma Jakel, Shah Alam, awal pagi tadi (Selasa, 3 Januari 2023).

Pengarah JBPM Selangor Datuk Norazam Khamis berkata siasatan terperinci mengenai kebakaran yang memusnahkan 16 premis di situ akan mengambil masa sekurang-kurangnya 14 hari.

“Pada masa sama, kita juga akan mendapat hasil analisis makmal daripada sampel yang diambil semasa kita melakukan pemeriksaan ke atas bangunan tersebut.

“Kami masih belum dapat menentukan punca kebakaran setakat ini,” katanya di tempat kejadian menurut laporan TheStar.

Beliau berkata siasatan akan memfokuskan sama ada kebakaran kedua disengajakan, atau berpunca daripada bara api yang belum terpadam sepenuhnya.

“Siasatan termasuk (bercakap dengan) saksi. Kami juga mengerahkan unit K9 untuk membantu.

“Dua ekor anjing sedang digunakan untuk mengesan sebarang sisa petrol, minyak atau arang batu,” katanya sambil menambah bahawa pusat kawalan hadapan yang dikendalikan oleh sepasukan 10 telah disediakan untuk memantau kawasan itu sekiranya berlaku risiko kebakaran tambahan.

Tegasnya, orang ramai tidak dibenarkan masuk ke kawasan itu.

“Hanya anggota bomba akan menjalankan pengalihan barangan termasuk fabrik dari premis berkenaan.

“Api telah dipadamkan tetapi langkah pemantauan menyeluruh diteruskan,” katanya.

Pada Ahad (1 Januari 2023), kebakaran memusnahkan cawangan peruncit pakaian dan tekstil popular itu, menyebabkan anggaran kerugian hampir RM100 juta.

Kebakaran kedua dilaporkan bermula awal pagi tadi.

Panggilan kecemasan dibuat kira-kira jam 12.45 pagi dan kebakaran di bilik stor tirai di tingkat tiga berjaya dikawal pada jam 1.45 pagi.

Ia dipadamkan pada 3.07 pagi.


Deepavali : Aliran trafik di lebuh raya utama perlahan malam ini

Aliran trafik di beberapa lebuh raya utama perlahan susulan pertambahan kenderaan di jalan raya berikutan cuti panjang sempena perayaan Deepavali, lapor Bernama.

Lembaga Lebuhraya Malaysia (LLM) menerusi maklumat terkini trafik di laman Twitter memaklumkan kenderaan bergerak perlahan di Lebuhraya Kuala Lumpur-Karak dari arah timur (Kuantan) sebelum memasuki Plaza Tol Gombak dan dari Lentang ke Plaza Tol Bentong.

Aliran trafik turut dilaporkan perlahan arah barat dari Hentian Gombak ke Plaza Tol Gombak dan ke Lebuhraya Lingkaran Tengah 2 (MRR2), selain perlahan arah selatan dari Plaza Tol Sungai Besi ke Bangi, Seremban ke Senawang, Senawang ke Pedas Linggi dan dari Kempas ke Pasir Gudang.

Sementara itu, di arah utara, kenderaan bergerak perlahan dari Pasir Gudang ke Dato’ Onn, Senai ke Kulai, Pedas Linggi ke Port Dickson dan selepas Plaza Tol Sungai Besi ke ibu kota.

Selain itu, arah selatan dari Juru Autocity ke Plaza Tol Juru, Bukit Tambun ke Jawi dan dari Terowong Menora ke Ipoh Utara manakala arah utara dari Hentian Rehat dan Rawat (R&R Sungai Buloh) ke Hospital Sungai Buloh dan sebelum keluar Plaza Tol Rawang Selatan.

“Peningkatan kenderaan di atas jalan raya sejak petang tadi dijangka terus berlarutan menjelang tengah malam,” kata jurucakap LLM.

Semalam, PLUS Malaysia Berhad (PLUS) dalam kenyataan memaklumkan 1.9 juta kenderaan dijangka akan menggunakan semua rangkaian lebuh raya kendaliannya sempena Deepavali dan cuti tambahan persekolahan bermula hari ini hingga 26 Oktober ini.


Ringgit tidak berubah berbanding dolar AS pada awal dagangan

Nilai ringgit dibuka tidak berubah berbanding dolar AS pagi ini walaupun mesyuarat Kabinet hari ini akan membincangkan isu-isu berkaitan kos sara hidup dan bekalan makanan, kata seorang penganalisis.

Pada jam 9.00 pagi, mata wang tempatan berada pada paras 4.3870/3915 berbanding dolar AS daripada 4.3870/3910 pada penutup Jumaat, menurut laporan Bernama.

Ketua Ekonomi Bank Islam Malaysia Bhd Dr Mohd Afzanizam Abdul Rashid berkata kerajaan sedang berusaha untuk membincangkan jurang semasa dalam isu bekalan makanan.

“Isu-isu mengenai isu makanan semakin menjadi tumpuan dan kerajaan dijangka mengambil langkah untuk menangani jurang semasa itu,” katanya kepada Bernama.

Semalam, Perdana Menteri Datuk Seri Ismail Sabri Yaakob mengumumkan bahawa Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Pertanian dan Industri Makanan (MAFI) akan memberi taklimat kepada Jemaah Menteri mengenai isu-isu ini, termasuk rancangan jangka pendek dan panjang untuk mengatasi masalah berkenaan.

Sementara itu, rakan kongsi pengurusan SPI Asset Management Stephen Innes berkata pertukaran asing Asia akan stabil tidak lama lagi berikutan pembukaan semula China daripada sekatan pergerakan yang berpanjangan, pada 1 Jun.

“Sekiranya China boleh membina semula ekonomi yang selamat dan sihat, maka ringgit akan mengukuh dari semasa ke semasa,” katanya.

Bagaimanapun, peniaga akan turut memerhati dan mengawasi sentimen risiko global terutamanya apabila kebimbangan terhadap pertumbuhan kian meningkat.

“Justeru, ini boleh mengehadkan keuntungan ringgit memandangkan sensitiviti mata wang terhadap eksport,” tambahnya.

Ringgit, bagaimanapun, diniagakan bercampur-campur berbanding sekumpulan mata wang utama.

Nilai ringgit kekal berbanding dolar AS kepada 3.1845/1883 daripada penutupan Jumaat pada 3.1845/1879, lebih rendah berbanding yen Jepun menjadi 3.4354/4392 daripada 3.4236/4270 dan lemah berbanding pound Britain kepada 5.4934/4990 berbanding 5.4732/4782.

Namun begitu, ringgit menambah nilai berbanding euro kepada 4.6414/6462 daripada 4.6445/6488 pada Jumaat.